Arantzazuko “Kanta zaharrak” deitu izan dituzte Santutegiaren inguruan sorturiko baladak, autore anonimoenak; kontrara edo, “kanta berriak” deitu ditut 1881etik aurrera Arantzazun edo inguruan abesteko testuak, gehienetan autore ezagunenak.\nErromesek edo koruak taldean abestekoak dira kantok; horretan bereizten dira, besteak beste, bertso-sortetatik. Bertso berrien generotik oso hurbilekoa da gehienetan abesti-testuena, ondo neurtuak eta erritmikoak direlako oro har, estrofaz estrofa doinuari egokitzeko. Horietako batzuk olerkien generoan sartzekoak izango dira, beraien balio poetikoarengatik; emaitza poetiko-literario eskasekorik ere bada tartean. Baina hemen bereziki axola zaiguna zera da: denak daudela doinu eta musika-konposizioren bati lotuak, jatorrian bertan nahiz geroago erantsita, doinuen ahozko espresio bezala. Eta horrek, besterik gabe, literatur balio erantsia ematen die nolabait testuoi.\nArantzazuren aro modernoa oso oparoa izan da horrelako kanten sorkuntzan. Eta ez naiz ari Arantzazuko fraideek sortu dituzten abesti--testu eta konposizio guztiez; Arantzazuri buruzkoez bakarrik ari naiz hemen, fraideek nahiz bestek sortutakoez: zuzenean Arantzazu –Andre Maria, erromesak, historia, lurraldea, artea, etab.– dutenak ziotzat. Alde batera utzi ditut, beraz, Arantzazuko Benedikta izeneko elizkizun liturgiko tradizionaleko salmo eta antifonak –konposizio musikal askoren inspiratzaile, bestalde– edo “Arantzazu” izeneko nahiz Arantzazuko Andre Mariari eskainitako Salbeak edo Mezak, latinezkoak izan ala euskarazkoak. Horrela mugatuta hemengo kanten eremua, 150 bat musika-testu aurkitu dut; horien gain eta horiek egokituz idatzitako konposizio musikalak askoz gehiago dira, testu berberaz baliaturiko konposizio musikal –doinu nahiz harmonizazio– bat baino gehiago aurki daitekeelako sarritan.\nArantzazuko kantaren aro berria 1881ean hasten da –santutegiko gaztelaniazko kantetan, bada XVIII. mendearen erdialdeko “Pues tomó de vuestro pecho” hasten dena, lehenbizikoz 1857an musikatu zutena, eta gero ere beste hainbat musikarik baliatuko zuena–. Liburuxka argitaratu zuen Arantzazuk 1881an, Felipe Arrese Beitiaren Arantzazuko Kondairarekin batera, beste hainbat olerki-bertso eta kanta biltzen zuena: Ama Virgiña Aranzazucoaren condaira zortzico aundietan eta aurtengo erromeriarako itz neurtu batzuec (Tolosan, Eusebio Lopezen moldizteguian, 1881-garren urtean).\nMerezi du aurkezpen berezia liburuxka honek. 50 orrialdekoa da; ez du autore orokorrik, baina gehienbat Arrese Beitiaren bi bertso-sortek eta Aita Aranaren kantek osatuta dago, bakoitzaren autoretza aitortuta. Hona eduki osoa: 1. Sarrerako otoitz txikiaren (2. or.) ondoren, liburuxkaren lehen partea, lehen erdia, Arrese Beitiaren “Condairak” hartzen du (3-26 or.), honako titulu pean: “Ama Virgiña Arantzazu-coaren condaira zortziko aundietan” (47 bertso); 2. Modesto Letemendiaren [sic] “Arantzazuco euskaldun erromesentzat. Zortzico”: F. Arrese Beitiaren “Agur, agur, agur Maria” kantaren partitura, zenbakitu gabeko orri soltean; 3. Arrese Beitia beraren “Arantzazuco euscaldun erromesentzat Ama Birjiñari eguiteco agurrac” (27-33 or., 18 bertso); 4. Sinismen edo fedearen aitormena, autorerik gabe (34. or.); 5. “Ama doncella Arantzazucoari. Erregua” (35-27 or.) –autorea: Fr. J. E. (Jose Epelde santutegiko arduradun nagusia noski)–; 6. Aita Aranaren hiru kanta datoz ondoren (38-44 or.): “Ama Virgiña Aranzazucoari agur-ona edo salvea, Aita Aranak aterea”, “Ichasoco izar Virgiña edo «Ave Maris stella» euskaraz, Aita Arana-rena” eta “Azquen-agurra Ama Virgiñari, Aita Aranac ipiñia” –partiturarik gabe daude kanta horiek–; 7. Azkenik, Arana beraren “Ama Virgiña Aranzazucoari cantaera. Aita Aranac jarria” –“Arantzazuko Ama Birjina” ereserki ezaguna, alegia–: aurrenik partituraren orri soltea, E. Lopez berak argitaratua, eta ondoren kantaren testu osoa (45-49 or.): leloa eta zazpi ahapaldi edo bertso. –Hemendik aurrera AVAC siglaz izendatuko dut liburuxka hau–.\nHorrekin bateratsu argitaratu zuen Patrizio Antonio Orkaiztegik bere Jesus eta Mariaren billeracoentzat itz neurtubac. Baita Egüerri, garizuma edo misiyo demboraraco, eta berebat dotriñan dabiltzanentzat, Ama guciz garbiyaren alabai lembici, guero berriz aurtengo erromeriyagatic Arantzazuco Virgiñari esqueñiyac, Tolosa: Pedro Gurruchagaren moldizteguiyan, 1881-garren urtean.\nEkoizpen musikal-literario berriaren eragile A. Jose Epelde dago, Arantzazuko frantziskotar komunitate berreraikiko nagusia. Felipe Arrese Beitia eta A. Patrizio Orkaiztegirekin batera ekimen handiko A. Jose Ignazio Arana jesuita dago aurre-aurrean, Epelderen herritar eta adiskidea bera, eta Arantzazuri oso atxikia. Baina abesti-testuez ari garenez, ezin aipatu gabe utzi horien bertso eta olerkiak musikatu zituztenen izenak, bereziki Modesto Letemendia –gero Letamendia– eta Felipe Gorriti.\nHoriek sorturiko abesti-testuekin eman diot hasiera liburu honetako bildumari. Ondorengoak sailean etorriko dira, testu-sortzaileen araberako ordena kronologikoan. Kanta bakoitzean sarritan testuak eta musika ez dira urte edo garai berekoak jatorriz; bestalde, hainbatetan ez dugu ezagutzen ez olerkiaren eta ez doinuaren edota harmonizazioaren datarik. Horregatik abesti-testuaren idazlearen heriotza-urtea hartu dut erreferentziatzat; eta testua anonimoa edo ezezaguna denean, musikariaren heriotza-urtea, lehenbizikoz testua musikatu duenarena. Dena dela, jakin dakigunetan seinalatuta geratzen dira testuaren nahiz musikaren sorkuntzako edo lehen argitalpeneko urteak.\nEzaguna da batzuetan autore berbera izan daitekeela poeta –testu-idazlea– eta musikaria –konposatzailea–; baina gehienetan ezberdinak izan ohi dira. Hala gertatzen da Arantzazuko kantetan ere. Azpimarratzekoa da, hala ere, poeten eta musikarien zuzeneko lankidetza Arantzazuko kanten sorkuntzaren historian, ADK-I liburukian seinalatuta geratu denez. Gorago aipaturiko 1881eko poeta eta musikari bikoteen fenomenoa behin eta berriro errepikatzen da XX. mendean ere Arantzazuko sortzaileen artean: Antonio Arruti eta J. J. N. Garmendia, Ignazio Omaetxebarria eta Leonardo Zelaia, Bitoriano Gandiaga eta Pello Zabala, Iñaki Beristain eta Pello Zabala, berriro. Bereziki emankorra gertatu izan da horrelako bikoteen lankidetza.\nPoeta-musikarien zuzeneko edo aldi bereko lankidetzaz at, testuen eta musikaren arteko elkarreragin handia gertatzen da kanten historian, Arantzazukoetan behintzat. Batzuetan poetak bere olerkia idatzi du, zuzenean doinu jakinen bat gogoan eduki gabe, baina musikariren bati doinua sortzeko bidea eta oinarria emango dion itxaropenez, eta asmo horrekin; nahiz eta gero batzuetan musikatu gabe geratu behar izan, abesti-testutzat hartu ditut horrelakoak. Beste batzuetan poetak berak aukeratu eta seinalatu izan du lehendikako herri-doinu edo autoredunen bat bere testuari egokitzeko. Gertatzen da, baita ere, poetak inolako doinu eta musikarik kontuan eduki gabe idatzi izana bere olerkia, baina ondoren etortzea musikaria, bere inspirazio iturritzat hartuz halako testua, eta osorik edo partez aukeratuz bere kantaren konposiziorako; musika-konposatzaileek nahikoa libre jokatu ohi dute, poetaren testutik beren erara ahapaldiak edo estrofak aukeratzekoan eta batzuetan aldatu edo moldatzean; horrela jatorrizko testu poetikoa hainbat eratara ager daiteke musikariek eraturiko kantetan, titulu eta hasiera ezberdinekin sarritan; gainera doinu-sortzaileek –edo ondorengo kopiatzaileek– badute maiz ohitura txarra, testuaren autoretza ez aitortzekoa, beraiek ere ezagutzen ez dutelako edo abesti-testuari garrantzirik ematen ez diotelako. Bestelako kontua da, doinua testu jakin bati lotuta sortua izana, baina gero bestelako testuak erantsi izana doinu berberari.\nTestu eta doinuen gurutzatze libre hori dela eta, gertatzen da batzuetan, zuk ezagutzen duzula alde batetik olerkia eta beste aldetik kanta, baina bien arteko lotura egiteko ikerketa berezia egin behar izatea. Azken batez, abesti-testuaren eta musikaren historiak ezberdinak dira sarritan, eta elkarreraginean doaz, testuak doinu edo harmonizazio berriak “eskatuz” edo konposizio musikalek jatorrizko olerki berberak beren erara erabiliz eta moldatuz. Bihurri xamarra gertatzen da batzuetan alde bitako historia horien jarraipena egitea.\nAbesti-testuen bilduma soila izan nahi zuen hasieran liburu honek. Baina laster konturatu nintzen aldaerak dituztela horiek, kanta edo partitura batetik bestera ezberdinak. Beraz, ez zegoen abesti-testuen jarraipena eta historia egiterik, horien doinu eta harmonizazio ezberdinak kontuan hartu gabe. Horregatik, testu edo olerki bakoitzaren azpiko oharretan doaz berorrek izan dituen musika-bertsio ezberdinen berriak, baita horien arabera testuak berak izan dituen aldaketen berriak ere.\nLan-metodo honen arabera Arantzazuri buruzko kanta guztien partiturak bildu eta alderatu behar izan ditut testu nahiz musika aldetik. Horiek denak eskuetan izanik, berriz, zergatik ez digitalizatu eta guztien kopia txukuna egin? Hortik etorri zen, bada, Arantzazuri buruzko kanta guztien partituren edizio digitala lantzea. Musika-notazio digitalaren lana Ramon Udabe Usurbilgo parrokiako koru-zuzendari eta musikariak hartu zuen bere gain. Eskerrak berari bihotz-bihotzetik! Lan horretatik atera da Arantzazuko Abestien Bilduma (AAB), 400 bat partituraz osatua (1.200 orrialde inguru).\nHemengo abesti-testuen eta partituren bilduma digitalizatua bata besteari lotuta doaz, beraz, eta bata bestearen argigarri ere gerta daitezke sarritan. Areago, bata bestearekiko erreferentzia esplizitoak gaineratu ditut, liburu honetako abesti-testu bakoitzetik dagozkion partituretara bidaliz irakurlea, eta, alderantziz, AAB-ko partitura bakoitzean oinarrizko olerkiaren erreferentzia zehaztuz: testuan bertan ezezik, horri egindako oharretan hainbat argibide historiko-kritiko aurkitu ahal izateko. Bestalde, AAB-ko abestien ohar historiko-kritiko hainbat hemen aurkituko du irakurleak. Azken batez, AAB edizioa eta hemengo liburuki hau batera hartzekoak eta erabiltzekoak dira.\n“Literatura arantzazuarraren” ezaugarriez hitz egitean (ik. ADK sail honetako lehen liburukia) nabarmenduta utzi nuen nola dagoen literatura hori estu lotuta kantari, eta nola doazen parez pare edo bateratsu literatura eta musika Arantzazuko kondairan. Bereziki nabarmena da hori Arantzazuko bi euskal poeta handienei dagokienean: Salbatore Mitxelena eta Bitoriano Gandiaga.\nSalbatore Mitxelenaren Arantzazu. Euskal Poema oso-osorik da bertso edo olerki, kanta bihurtua edo bihurgarria. Areago, haren Ogei kanta Arantzazuko liburuxkako abestiak, Poema-tik atereak, Arantzazuko doinurik hedatuenetarikoak izan dira urte askotan, santutegian bertan nahiz handik kanpo.\nBitoriano Gandiagak ere kantuz idazten zituen sarritan bere poemak, edota kanturako; edo zuzenean musikatzeko idatzi ez izanda ere, gero haren ehundik gora testu kanta bihurtuta daude. Horietako zenbait Arantzazu duena zuzenean kantagai.\nArantzazuko kantak sorreraz – Arantzazuko kantak egokitzapenez – Arantzazuko kantak, gero bestelako bihurtuak... Hiruretakoak ditugu. Martzelino Idoiaga Arantzazuko fraideak izan zuen joera Andre Mariaren kantak Arantzazukoari bereziki egokitzeko, hitz bat edo beste aldatuz: adibidez, “Maite zaitugu, Ama / Birjina Maria”, jatorriz Arantzazuko kanta ez dena, Arantzazuko bihurtu zuen –eta organorako harmonizatu–, olerkiaren bigarren lerroa aldatuz: “Maite zaitugu, Ama Arantzazukoa” (ik. M. Idoiaga, Diversas obras..., 114-115 or.).\nSarrera hau amaitzeko, Arantzazuko ‘himno’ edo ereserkiari buruz argibideren bat eman nahi dut, sarri ageri baita Arantzazuko abestien deituretan horrelako kalifikazioa.\nZuzenean erabili, Arantzazuko kanten bi autorek erabili zuten, ‘himno’ beren konposizioak izendatzeko: Aita Donostiak: “Himno a Ntra. Sra. de Aránzazu”, bere “Salve, Virgen guipuzcoana” abestia izendatzeko, seguruenik horren jatorrian dagoen Sanz y Aldazen olerkiak titulu horixe zuelako; eta Anjel Urzelai-k: “Himno a la Virgen de Aránzazu, Patrona de Guipúzcoa”, bere “Arantzazuko Ama maitea, Gipuzkoako zaindaria” hasten den kantarentzat.\nIrudi luke Andre Mariaren Gipuzkoako zaindaritzari bereziki lotuta legokeela halako titulua (1918), baina lehenagokoei ere eman izan diete kalifikazio hori. Eta berdintsu zaigu, konposatzaileak ala ondorengo partitura-kopiatzaileak nahiz interpreteak emandako titulua izan.\nJose Arruek “Arantzazura. Ibildeun-ereserkiya (himno de procesión)” titulua eman zion bere “Arantzazura” edo “Donostiatik gatoz” kantari (Arantzazu. Homenaje filial a Ntra. Señora de Aránzazu, Celestial Patrona de Guipúzcoa, Bilbao, 1918, 76-77. or.), “Himno a la peregrinación de Aránzazu” bihurtu zen beste edizioren batean (REA/JK, 82-bis or.) eta azkenik, “Himno a la Virgen de Aránzazu” (Arantzazu, VII, 1927, 76. zenb, 262. or.).\nBerrikiago, Tomas Garbizuren “Arantzazuko eleiz agurra” kantaren –Felipe Arrese Beitia / M. Letamendiaren “Agur, agur, agur, Maria” jatorrizkoa pianorako egokituaren– partituraren kopietakoren batzuen oinean honako hau irakur daiteke: “El popularizado y bonito himno a la Virgen de Arantzazu que se cantará en aquel santuario”\nBruno Imazek “Arantzazuko Ama Birgiña. Himno” izena ipini zion J. I. Aranaren “Arantzazuko Ama Birjina” olerkiaren gain berak sorturiko doinuari, Letamendiarenaz ezberdinari.\nArantzazuko ereserki ofizialik ez dago. Santutegiko abestietan “ereserkia” generokoak askotxo izanik, zeini eman diezaiokegu ereserkienaren eta Arantzazukoenaren kategoria: “Arantzazuko ereserkia”? Badirudi, J. I. Arana / M. Letamendiaren Arantzazuko Ama Birjina kanta hain ezagunak eta tradizio hain handikoak irabazia duela titulu hori Santutegiko erromesen eta herritar Arantzazu-zaleen buruetan eta bihotzetan.\nArtxiboak, Bibliografia eta Diskografia\nLaburduraz edo siglaz hasten diren erreferentziak horrexen bidez aipatuko ditut. Berezko tituluarekin doazenei ere laburtua eman diet askotan titulua, aipamenak erraztu ahal izateko.\nAranMusArtx – Arantzazuko Musika Artxiboa (hemen artxibo modernoaz ari naiz, ez 1834ko santutegiaren erreketaren aurretikoaz).\nEresbil – Euskal Herriko Musika-Artxiboa (Errenteria).\nAranLitArtx – Arantzazuko Literatur Artxiboa.\nAranArtxHist – Arantzazuko Artxibo Historikoa.\nZarMusArtx – Zarauzko Musika Artxiboa (Frantziskotarren liburutegian).\nAAB – Arantzazuko Abestien Bilduma, edizio digitala (Ed.: P. Agirrebaltzategi; partituren notazio digitala: Ramon Udabe), 2018. 375tik gora pieza dira; ordenatuta doaz, eta zenbakituta: Z/001, eta horrela.\nADK – Arantzazu Dut Kantagai. Arantzazu kantatzen duten balada, olerki, bertso eta bestelako testu poetikoen edizio kritikoa, liburukitan sailkatua; honako hauxe da horietan VI.a.\nAKDB – “Arantzazu Kantagai. Datu-Basea” (Arantzazuri buruzko balada, kopla, kanta, bertso sorta eta olerkien eta Arantzazu aldizkariko bertso eta olerkien datu-base digitala). Edizio kritikoa (P. Agirrebaltzategi).\nAEP-1 – Salbatore Mitxelena (1949), Arantzazu. Euskal Poema (1. ed.), Oñate: Ed. Aranzazu.\nAEP-2 – Salbatore Mitxelena, Arantzazu. Euskal Poema (1984, 2. ed.), in: Idazlan guztiak, (Ed.: Karmelo Iturria eta Jose A. Gandarias), Oñati: Editorial Franciscana Aránzazu, 1-300 or.\nAKZB – “Arantzazuko Kanta Zaharren Bilduma”. Arantzazuko Literatur Artxiboan bilduta dauden kanta zahar (balada, bertso, kopla, etab.en gorputz osoa), hainbat sorta eta kopiaz osatua. (Horiei buruzko azterketa historiko-kritikorako ik. ADK, l. lib.).\nARAM – Arantzazuko Frantziskotarrak eta Oñatiko Santa Anako klaratarrak, Arantzazu. Ameskabi, otoizleku (Zuz.: Iñaki Beristain), (1997), [CD + testuen liburuxka], Arantzazu-Oñati: EFA. Salbatore Mitxelenaren eta Iñaki Beristainen testuetan dago bereziki oinarrituta; Mitxelenaren Ogei Kanta Arantzazuko liburuxkatik hamar bat doinu daude hartuta (batzuetan testuak osatuta, Mitxelenaren beraren Arantzazu. Euskal Poema liburuko testuez baliatuz).\nAramburu, Vicente (1947), Colección de cantos religiosos. Eliz Abesti sorta, Bilbao: Talleres Ordorica. Laburtuta: “V. Aramburu, Colección... Sorta (1947)”.\nArantzazu. Ameskabi, otoizleku (ik. ARAM).\nArantzazuko korua abesti sorta (Edizio digitala, AranMusArtx, K 112) (Ed.: Iñaki Beristain). Sailetan banatuta dago; laugarren sailak “Maria” du titulutzat, eta bertan Arantzazuko Andre Mariari eskainitakoak ere badaude.\nArantzazura bidezkundeko abestiyak, Bermeo: Imp. de Ruiz, 1920 (?)\nAVAC – Ama Virgiña Aranzazucoaren condaira zortzico aundietan eta aurtengo erromeriaraco itz neurtu batzuec, Tolosa: Eusebio Lopezen Moldiztegian, 1881-garren urtean, 50 or. (Donostiako KMK-ko liburuxkaren barruan datoz M. Letemendiaren [sic] “Arantzazuko Ama Birjina” eta “Agur, agur, agur Maria” kanten partiturak, orri soltetan, inprimategi berberak argitaratuak). Arantzazuko Artxiboan ere bada liburuxkaren kopia, ia berdina, argitaratzaile berarena eta urte berekoa, baina edizio ezberdinekoa.\nCPV – Resurrección Maria de Azkue (1968), Cancionero Popular Vasco, I-II tomo, Biblioteca de La Gran Enciclopedia Vasca, Bilbao, 1968 (edizio faksimila).\nDCV – Aita Donostia, Cancionero Vasco (Ed.: Jorge de Riezu), 4 tomo, Donostia: Eusko Ikaskuntza, 1994.\nEERV – Antonio Zavala, Euskal Erromantzeak. Romancero Vasco, [Auspoa Liburutegia], Oiartzun: Sendoa arg., 1998.\nEcheverría, Silverio F. de – Antia, Manuel Antonio (1881), Ama Virgiña Aranzazucoaren imagiñ eta eleizaren condaira laburra, S. F. de E. gaztelaniaz izcribatua eta M.A.A. euscarara itzulia, Tolosa: Eus. Lopez-en moldizteguian, 1881-garen urtean.\nG2T – Arantzazuko Balada eta Kanta Zaharren Bildumako sortetako bat (Moldatzailea: Paulo Agirrebaltzategi), 93 or. fotokopiatu: baladak, bertso sortak eta bestelako eliz kantak. (Ik. ADK-I, 2. atala).\nHGB – Bitoriano Gandiaga (19912), Hiru gizon bakarka, Donostia: Elkar (1. ed., 1974).\nHVSA – Jose Adrian Lizarralde, Historia de la Virgen y del Santuario de Aránzazu, Oñate: Edit. Aránzazu, 1950.\nIbarbia, Jose Maria, Arantzazukoak abesti sorta [Eskuizkribua, AranMusArtx, K 76). Arantzazuri buruzko 22 kanta. Dirudienez, J. M. Ibarbia musikariak egindako eskuzko kopia da. Gehienak S. Mitxelenaren Ogei kanta Arantzazuko (OKA) liburukoak dira, baina ez denak. Ustez, OKA-ren aurretik Mitxelenak esku artean erabili bide zuen sorta probisionala da, gero ez osorik eta ez guztiz berdin igaroko zena OKA-ren ediziora.\nIdoiaga, Martzelino (biltzailea) (1965), Cantos religiosos (Eskuizkibua), Arantzazuko Musika Artxiboa, K 104. Lau tomotako abesti erlijiozkoen bilduma handia idatzi zuen Idoiagak eskuz. Arantzazuko Andre Mariari dagozkionak bereziki II. tomoan ageri dira.\nIdoiaga, Martzelino, Arantzazuko Amari abesti sorta (Eskuizkribua, AranMusArtx, K 109) (Biltzailea: Martzelino Idoiaga). Arantzazuri buruzko 25 kanten bilduma.\nIdoiaga, Martzelino, Diversas obras. Eskuz idatzitako 46 kanten bilduma, horietatik 25 inguru Arantzazuri buruzkoak (AranMusArtx); batzuk musikari beraren bestelako bildumetan aurki daitezke. Idoiaga beraren organoko laguntza dute.\nLausardi koro sinfonikoa (2005), Arantzazu musikaren mendeetan. 2 siglos XIX-XX. mendeak (CDa eta liburuxka; Zuz.: David Azurza), AusArt Records. Arantzazuko hainbat kanta, testu eta guzti.\nLekuona'tar Manuel (1985), Idaz-lan danak. 10. t.: Gabon eta eliz-kantak [Kardaberaz bilduma, 31], Tolosa: Librería Técnica de Difusión, 1985.\nMitxelena, Salbatore (1977), Idazlan guztiak-I (Ed.: Karmelo Iturria eta Jose A. Gandarias), Oñati: E.F.A.\n— (1984), Idazlan guztiak-II (Ed.: Karmelo Iturria eta Jose A. Gandarias), Editorial Franciscana Aránzazu.\nMNA – X. Marcha Nocturna de Aránzazu (I eta II). Titulu horixe dute Arantzazuko Musika Artxiboko bi koadernoek (K 106); esku ezberdinek kopiatutako abestien partiturak daude beraietan, batzuk Arantzazuri buruzkoak.\nO4S – OSJ-ren fotokopietako bat da (ik.), ADK-ko I. liburukiko 2. atalean deskribatua. (Arantzazuko Balada eta Kanta Zaharren Bilduman dago).\nOEA – “Omaetxebarriaren Eskuizkribuen Artxiboa”: Arantzazuko Balada eta Kanta Zaharren Bildumako sortetako bat, Ignazio Omaetxebarria fraide frantziskotarrak bildu eta eskuz transkribatutakoena, Paulo Agirrebaltzategik moldatua: 35 dok. (ik. ADK liburu sorta, I. lib. 2. atala).\nOKA-1952 – Salbatore Mitxelena (19521), Ogei kanta Arantzazuko, Oñate: Talleres gráficos del Santuario de Aránzazu.\nOKA-1969 – Salbatore Mitxelena (19692), Ogei kanta Arantzazuko, Oñate: Talleres gráficos del Santuario de Aránzazu. Bi edizioetan Mitxelenaren hogei kantez gain eranskin txikia du, Arantzazuko lau abesti klasikoen hitzena. Liburu honetan 1969ko edizio aipatuko dut, kontrakorik ezean: OKA-1969.\nOKA/Id – Martzelino Idoiaga, Ogei kanta Arantzazuko. Acompañamiento para órgano (Kopia digitala, AranMusArtx, K 6). Salbatore Mitxelenaren Ogei Kanta Arantzazuko liburuxkako abestientzako organoko laguntza.\nOSJ – “Omaetxebarriaren jatorrizko Sorta”: I. Omaetxebarriak egindako Arantzazuko REA/JK koadernoko kanten kopia partziala, mekanografiatua (ik. ADK-ko I. liburukia, 2. atala). Arantzazuko Balada eta Kanta Zaharren Bildumaren barruan dago.\nOrcaiztegui, Patricio Antonio – Iriondo, Toribio (1881), Jesus eta Mariaren billeracoentzat itz neurtubac. Bai eta Egüerri, garizuma edo misiyo demboraraco, eta berebat dotriñan dabiltzatzentzat, Ama guciz Garbiyaren alabai lembizi, guero berriz aurtengo erromeriyagatic Arantzazuco Virgiñari esqueñiyac. Tolosa: Pedro Gurruchagaren moldizteguiyan, 1881-garren urtean. Liburua ia osorik Orkaiztegik idatzia da; lau kanta bakarrik tartekatu zituen T. Iriondorenak. Arantzazuko kondaira bertsotan kontatuaz gain, hiru abesti ditu liburuak, Arantzazuko Andre Mariari eskainiak.\nPlana, Mariano (1931), Seleccción de Cantos Religiosos, Tolosa: Gráf. Laborde y Labayen.\nREA/JK – Romances Euskéricos de Aránzazu (u. g.), Arantzazuko Balada eta Kanta Zaharren Bildumako Koaderno nagusia, 200 or. Horren berri eta deskripzio zabalerako ik. ADK-I, 2. atala: “REA/JK-ren familia ugaria”.\nRiezu, Jorge de (ed.) (1960-1980), Obras Musicales del P. Donostia (12 tomo), Archivo Padre Donostia.\nUrkiza, Julen (1999), Aldizkari eta egunkarietako euskal bertso eta olerkien bibliografia [Karmel sorta-11], Markina-Xemein.\nZenbait (1918), Arantzazu. Homenaje filial a Ntra. Señora de Aránzazu, celestial patrona de Guipúzcoa, Bilbao.\nZenbait (1935), Homenaje a la seráfica Provincia de Cantabria en el septuagésimo quinto año de su Restauración, Oñate: Imp. de la revista Aránzazu.\nNabarmentzeko liburuxka bat\nBibliografiako zerrendan aipatua utzi dut Arantzazura bidezkundeko abestiyak liburuxka (16 orrialde). Azalpen apartekoa merezi du honek, XX. mendean herrietan antolaturiko Arantzazuko erromes taldeentzako abesti nagusien esku-liburu osoa delako. Bertan daude jasota lau abesti klasikoak: [Donostiatik] gatoz (Jose Arrue: sarrera eta 3 estrofa), Arantzazuko Ama Birjina (Jose Ignazio Arana: leloa eta 4 estrofa), Agur, agur, agur, Maria (Felipe Arrese Beitia: leloa eta 4 estrofa), Agur Jesusen Ama (J. I. Arana: 2 estrofa), Benedicta (hiru salmoak, latinez) eta Salve Regina. 1920 ingurukotzat jotzen dute liburua; 1918 baino geroagokoa da, nolanahi ere, Arrueren abestia urte horretakoa delako.\nEuskarazko lau abestiak, oraingoan partitura eta guzti, 1928an hogei orrialdeko Arantzazu tituluko liburuxkan argitaratu zituzten Oñatin (Arantzazun bertan seguruenik).\nBizkai herrialdekoen erromesaldi handiren baterako argitaratu ote zuten? Izan ere Arrueren prozesio-abestia “Bizkai-erritik gatoz” hasten baita. Hala ere, ez zituzten testuok bizkaerara moldatu, eta funtsean jatorrizko testuan eta ortografian argitaratu zituzten kantok, batzuetan estrofaren batzuk kenduz.\nBestelako zenbait laburdura\nDoc.: documento, Arantzazuko artxiboan.\nErg.: Datu-baseko erregistroa (“Arantzazu Kantagai” datu-basekoa).\nSec.: Sección, Arantzazuko artxiboan.\nu.g.: urterik gabe (argitalpena).


Aitor Fernandez: "Levantera iritsitakoan esan nuen talde honek elitean jokatzeko aukera emango zidala, eta bete da" - Debagoiena - Goiena.eus\nAitor Fernandez: "Levantera iritsitakoan esan nuen talde honek elitean jokatzeko aukera emango zidala, eta bete da"\nXabi Urzelai 2019-02-07 21:00\nAitor Fernandez Abarisketa, debutaren osteko lehen elkarrizketan. Irudia: Levante UD\nAitor Fernandez Abarisketak joan den zapatuan egin zuen Lehenengo Mailan debuta. Arrasatekoak Numantziatik Levantereko bidea hartu zuen udan, eta Kopan txukun jardun eta gero ligan eman diote aukera. 0-0 egin zuten Getafen.\nAitor Fernandez Abarisketari (Arrasate, 1991) inork ez dio inoiz ezer oparitu. Athleticeko harrobiak ematen duen berotasunari muzin egin behar izan zion gaztetan, Baskonian eta Athletic B taldeetan jokatu eta gero, eta Vila-realeko bigarren taldearen aldeko apustua egin zuen elitera bidean beste geldialdi bat egiteko –futbolak ematen dituen bueltak, handik etorri zaio aurten Levantera joateko aukera–.\nVila-realen ez zituen lehenengo taldeko ateak irekita aurkitu. Lehenengo taldearen deialdietan egon zen, baina ez zuen debutik egin, eta lau urtez ibili zen Bigarren B Mailan jokatzen, atezain moduan formatzen (2012-2016). Hala, Mediterraneo aldean egindako azken urteak –39 partidu jokatu zituen– ireki zizkion Bigarren A Mailako ateak.\nHeldutasuna Sorian iritsi zitzaion. Han konturatu zen oraindik ez zegoela Lehenengo Mailan jokatzeko gertu, pausoak bananbanan eman behar direla, alegia. Eta zera aitortu zion GOIENAri, konturatzen zela Vila-realen zegoenean oraindik gazteegia zela orduan horrenbeste amesten zuen saltoa emateko: "Ez zen nire momentua, ez nengoen prest".\nHain zuzen, bi urte egin zituen Numantzian, 2016tik 2018ra. Lehenengo, Marokoko atezain titular Munirren itzalean, baina hari postua kendu eta Arrasatekoa iaz kategoriako atezain nabarmenetakoa izan zen, taldeko erreferenteetako bat bilakatuta –jardunaldiko atezain onena izendatu zuten zenbaitetan–. Eta, hala, urte batzuk lehenago Vila-realeko harrobian entrenatzaile izan zuen Paco Lopezek eman dio orain Levanten Lehenengo Mailan debuta egiteko aukera: "Levantera etorri nintzenean esan nuen talde honek elitean jokatzeko aukera eman behar zidala, eta, zorionez, halaxe izan da".\nLevanteren apustua sendoa\nArrasatearrak udan hartu zuen Soria utzi eta Levantera joateko erabakia. Tartean, Realak Asier Garitano fitxatu zuen, eta Rulliren etorkizuna ez zegoen batere garbi. Talde txuri-urdina arrasatearraren atzetik ibil zitekeela ere zabaldu zen, baina inork ez zuen pauso erabakigarririk eman, eta Fernandezek garbi ikusi zuen: "Hasieratik niregatik apustu sendoa egin duen taldera etorri izan gura dut".\nErabaki horretan pisu handia izango zuen Paco Lopezek Arrasatekoa gertutik ezagutu izanak –2014an egon ziren elkarrekin–: "Nire gaineko erreferentzia onak eman zituen klubean eta zerikusia izan zuen nire fitxaketan. Behin taldera iritsita, lehengoa izaten jarraitzeko eskatu zidan, eta gogor lan egiteko".\nKopako lan onak saria izan du\nOrain artean ligan Oier Olazabalek defendatu du Levanteren atea, baina, duela 15 egun Sevillaren kontra 5-0 galdu eta gero, entrenatzaileak orain artean Kopan oso txapelketa txukuna egin duen Aitor Fernandezi eman dio aukera: "Debut eguna ez dut berehalakoan ahaztuko. Uste dut partidu ona egin genuela Getaferen kontra, kontrario gogorra da, jokatzeko aukera handirik ematen ez duena, eta atea hutsean mantenduta puntua ona da guretako (0-0), helburua lortzeko pauso bat gehiago eman dugulako".\nDatozen bi partiduak etxetik kanpora jokatuko ditu Levantek, eta aurreikustekoa da entrenatzaileak jarraikortasuna emango diola arrasatearrari; Alavesen eta Celtaren kontra jokatuko dute: "Burua Gasteizen dugu jada. Kontrario gogorra da, baina garaipenaren bila goaz".


CCI :: Centro de Comunicación Internacional - Zerbitzuak\nBeste hizkuntza zerbitzu batzuk\nZerbitzuak. Interpretaritza soziala\nInterpretaritza sozialak oso herritar zehatzak ditu xede. Izan ere, bizi diren tokian mintzo den/diren hizkuntza/hizkuntzak ulertzeko zailtasuna dutenei edota, besterik gabe, euren ama hizkuntzan egiten nahi dutenei zuzentzen zaie.\nPertsona guztiok zerbitzu publikoetara baldintza berdinetan joko badugu, norbaitek bitartekari aritu behar du, eta horretan ere dihardugu. Komunikazio ekintzan nahasturik daudenen artean izan daitezkeen hesiak gainditzen laguntzen dugu, bai linguistikoak bai kulturalak.\n2000. urtetik, idatzizko itzulpenak (zitazioak, autoak, erreguzko manatuak, epaiak) zein ahozko interpretazioak (deklarazioak, eskubideak irakurtzea, epaiketak) burutu ditugu Nafarroako organo judizialetan.\nNafarroako polizia gorputz desberdinetan (Foruzaingoa, Goardia Zibila, Polizia Nazionala eta Udaltzaingoak) zein ospitale eta osasun zentro batzuetan ere eman ditu aipatu zerbitzu horiek.\nBerrikuntza teknologikoa eta kalitate linguistikoa\nProfesional ikasiak eta eskarmentu handikoak, ekipo informatiko aurreratuenekin lan egiten dutenak.


Egian ortu ekologikoak izateko egokitutako 34 partzela zozketatu dira\nGaldakaoko udalak Egian eraiki eta herritarren esku jarri diren ortu ekologikoen 34 partzela zozketatu zituen joan den astean.\nZozketa ekintza publikoan burutu zen Udaletxeko Aretoan, jardunean dagoen Jasangarritasun, Parte-hartze eta Pertsonal arloko zinegotzia, Ruben Seoaneren eta Idazkari Orokorra, Itxaso Triguerosen aurrean.\nEkitaldi publikoa Ruben Seoanek emandako azalpen laburrarekin hasi zen. Bertan udalak ortu ekologikoak sustatzeko arrazoia eman zuen eta ondoren zozketaren nondin-norakoak azaldu zituen.\nPublikoaren artean boluntario bat eskatu zen eta bere aurrean zozketa-kutxan 61 txartel sartu ziren. Pleguan ezarritakoaren arabera, boluntarioak txartel BAT atera zuen eta txarteleko zenbakia zeukan pertsona, hain zuzen ere, Egiako aisialdiko ortu ekologiko bat erabiltzeko eskubidearen adjudikaziodunen zerrendako lehenengoa izan zen. Gainerakoak hurrenkera korrelatiboan aukeratu ziren, ateratako txartelaren hurrengo zenbakitik izendatzen hasi eta ateratako bolaren edo txartelaren aurreko zenbakia izendatuta zeukan pertsonarekin amaituz.\nBoluntarioak kutxan utzitako txartelen 3. zenbakiduna atera zuen. Adjudikaziodunen behin-behineko zerrenda hemen kontsulta daiteke: web municipal.\nAzkenik, gogoratu behar da epe barruan inskribatu ez ziren pertsonek edozein momentutan inskriba daitezkeela, itxaron zerrendan atzetik, eskabidea aurkeztu den hurrenkeraren arabera geratuko liratekeelarik.


Etiketa: spam iruzkina | Martech Zone\nEtiketa: spam iruzkina\n2ko otsailaren 2019a, larunbata Asteazkena, otsailak 6, 2019 Douglas Karr\nWordPress-ek enpresa merkatua partekatzen jarraitzen duen heinean, marka handien eta diseinu grafikoko enpresa harrigarriek diseinatutako gune ederrak dituzten negozio handien eskaera gehiago jasotzen jarraitzen dugu, baina haien bilaketa-emaitza organikoetan eragiteko behar den optimizazioa falta zaie. Gure bezeroentzako eduki estrategiak landu aurretik, optimizazioan laguntzen hasten gara. Ez dago erabilera handirik premium edukian inbertitzeko zure webgunea aurkitzen ez bada!\n5 ″ /> Google-k urrezko estandarra webgune bat ondo sailkatu behar duen edo ez aldatzen jarraitzen du denborarekin, baina denbora luzez metodo onena aldatu gabe dago ... gune egokiak eta autoritatezkoak dituzten atzera loturak garrantzitsuak dira. Bilaketa-motorren optimizazioan eta eduki bikain askok zure webgunea gako-hitz zehatzetarako indexatu dezakete, baina kalitatezko atzeko estekek bere maila igoko dute. Atzera estekak merkantzia ezaguna bihurtu direnez, lotura iruzur eta zerbitzu askok jarraitzen dute\nOsteguna, urtarrila 4, 2007 Igandea, urria 4, 2015 Douglas Karr\nGaur nire gunea eraitsi egin da !!! Ez nago ziur zein spambot multzo lortu nauen, baina egun osoan egon dira nire webgunea hiltzen. Hau da Spam iruzkinak bidaltzen behin eta berriro saiatzen diren iruzkin spam-botak. WordPressek ez du eraso mota honen aurkako babesik. Eta Akismet-ek iruzkinen spam bidali ondoren bakarrik laguntzen du. Funtsean mezua ukatuko zuen zerbait behar nuen eta hori da Txarra


HCBegoña | BEKAK 2020-2021\n[Basque] Home Hcbegona\nZabalik dago 2020-2021 ikasturterako ikasteko bekak eta laguntzak eskatzeko deialdia.\n2020ko urriaren 9tik azaroaren 9ra arte.\nPasaden ikasturtean beka eskuratu zutenek,inprimakia idazkaritzan jaso beharko dute eta dokumentua berrikusi, aldaketaren bat egin behar izatekotan edo akatsen bat egotekotan zuzentzeko. Ondoren, inprimakia sinatu eta idazkaritzan aurkeztu beharko dute.\nLehenengo aldiz beken eskaera egiten dutenek, eskabidea betetzeaz gain, familia batasunaren errolda agiria, familia liburu osoaren kopia, NAN-en kopia eta, kasuaren arabera, eskabidearen atzekaldean aipatzen diren dokumentuak ekarri beharko dituzte. Behin eskabidea beteta eta sinatuta dagoela, eskabidea eta honekin harremandutako dokumentazioa idazkaritzan aurkeztu beharko dute.\n Gailu digitalentzako dirulaguntzen eskaera aldia zabalik dago.\n Aurten Chromebook-a erosi duten ikasleentzat eta pasaden ikasturtean eskola materialerako dirulaguntza jaso zuten ikasleentzat da.\n Eskabidea egiteko epea urriaren 16tik azaroaren 16ra izango da.\n Inprimakiak ikasleek eramango dituzte eta, beteta eta sinatuta daudenean, idazkaritzan entregatuko dira.


paisajismoa – Aldiri paisajismoa – Aldiri\n2010-12-15 aldiri 3 iruzkin\nEibarko gune teknologiko berriaren lehen harria jarri dute gaur. Bai, halaxe esan diote, lehen harria jartzea, zehaztasun terminologiko osoz, zeren eta Arrate Balleko lanak aspaldi hasiak baziren ere, orain arte egin dutena harria kentzea baino ez da izan. 500.000 m³… Jarraitu irakurtzen →\nSailkatugabeak\teibar, lurralde-antolakuntza, paisajismoa\nGipuzkoako Errezilgo Erdoizta auzoan harribitxi bat dago: San Isidro baseliza neoklasikoa. Itxita egon ohi da, baina kanpotik ikusteko bakarrik ez bada ere, hara gerturatzea merezi du. Izan ere, leku zoragarrian dago, Ernio mendiaren ipar-mendebaldeko isurialdean, 453 metroko garaieran, Basarri bertsolariaren… Jarraitu irakurtzen →\nSailkatugabeak\tarkitektura, errezil, paisajismoa


“Asko errespetatzen dugu palencia cristo atlético” – Real Unión Club\n“Asko errespetatzen dugu palencia cristo atlético”\nReal Unióneko entrenatzailea gaur goizean agertu da Stadium Galeko prentsa aretoan, Palencia Cristo Atlético taldearen aurkako partidaren atarikoan.\nAitor Zulaika Real Unióneko entrenatzaileak agerraldia egin du gaur goizean Stadium Galeko prentsa aretoan, lehen taldeak ostegun honetan Nueva Balasteran Palencia Cristo Atlético taldearen aurka jokatuko duen partidaren atarian.\nReal Unióneko entrenatzaileak esan duenez, “Kopa historikoki Real Unióni bizitza handia eman dion txapelketa da. Ez dut esaten garai batean irabazitako tituluengatik bakarrik, Real Madriden aurkako kanporaketagatik edo kanporatu diren Lehen Mailako beste talde batzuengatik ere esaten dut. Gainera, formatuarekin asmatu dela uste dut”.\nBiharko partidari buruz galdetu diotenean, Zulaikak esan duenez, “kanporaketa pasatu nahi dut, gero nor tokatu dakigukeen pentsatu gabe. Cristo Atlético, Palencia, Nueva Balastera, bihar arratsaldeko zortzietan, ez da urrunago joan behar”. Azpeitiarrak adierazi duenez, “historiako Kopako bere lehen partida da, gaur egun maila bat gorago dagoen talde historiko baten aurka jokatzen dute eta oso ondo daude. Bigarren RFEFko talderik onenetakoa da azaroan. Ilusioz gainezka egongo dira. Entxufatuta ez bagaude kontuz”.\nKazetariei buruz galdetu diotenean, Zulaikak esan du “asko gustatzen zaidan joko proposamena duen taldea” dela, “atzetik joko konbinatiboa, presio altua, aberastasun taktikoa, batez ere erasorako. Asko gustatu zaizkidan jokalariekin. Sekulako taldea da. Asko errespetatzen dugu Palencia Cristo Atlético”.\n“Faboritoak ote garen? KO txapelketa da, historikoki denok dakigu partida batera edozer gauza gerta daitekeela. Ez diot garrantzi handirik ematen”. Orain arte gutxien jokatu dutenentzat txandakatzerik eta minuturik egongo den galdetuta, Zulaikak esan du “60 ordu” daudela “partida baten eta bestearen artean. Argi dago txandakatzeak egongo direla. Zeintzuk? Ikusiko da. Oso partida garrantzitsuak dira”.\nPartida ostegun honetan jokatuko da, 20:00etatik aurrera, Nueva Balastera.


Lantegi Batuak-ek desgaitasuna duten 200 pertsona baino gehiago laneratu ditu Bizkaiko enpresetan, azken 3 urteetan - Lantegi Batuak\nLantegi Batuak / Prentsa oharrak / Lantegi Batuak-ek desgaitasuna duten 200 pertsona baino gehiago laneratu ditu Bizkaiko enpresetan, azken 3 urteetan\nLantegi Batuak-ek desgaitasuna duten 200 pertsona baino gehiago laneratu ditu Bizkaiko enpresetan, azken 3 urteetan\n2020an, Lantegi Batuak erakundeak enpleguak mantentzea lortu zuen, eta gaur egun 3.144 pertsona dauden bertan lanean.\nLantegi Batuak erakundeak, jarduera mantentzeaz gain, 71,3 milioi euroko fakturazioa eta 150 bezero berri lortu zituen.\nLantegi Batuak-ek desgaitasuna duten 200 pertsona baino gehiago laneratu ditu Bizkaian, 2018tik 2020ra bitarteko aldi estrategikoan. Laneratze horiek bere zentro eta zerbitzuen sarean zein hirugarren enpresetan egin dira; azken kasu horretan, lagundutako enplegurako programaren bidez.\n2020an, Lantegi Batuak erakundeak langile guztien enpleguak mantentzea lortu zuen, baina ez hori bakarrik; desgaitasuna duten pertsonentzako 21 lan aukera berri sortu zituen Bizkaiko hainbat enpresatan. Orotara, 2020ko abenduaren 31n, 3.144 pertsona zeuden Lantegi Batuak erakundearen barruan; horietatik % 82k desgaitasunen bat dute, eta gehienek laguntza beharrizan bereziak dituzte duten beren laneratze- eta gizarteratze-prozesuetarako.\nEgokitu eta bezeroei erantzuna emateko urtea\n2020a pandemiaren urtea izan da. Ohiko jarduera pertsonen segurtasun eta osasuna bermatzeko neurriekin uztartu behar izan da.\nLantegi Batuak nahiko arin egokitu zen bezeroen beharrizanetara, hasieratik, eta industria zerbitzuak ematen jarraitu zuen oinarrizko sektoreetako bezeroei hornikuntzak bermatzeko: energia, ekipamendu elektrikoetarako ondasunak, ekipamendu medikoak, norberaren babes edo segurtasunerako elementuak, elikaduraren sektorea, logistika, instalazio kritikoen mantentze-lana.\nLan-karga aldi baterako murriztu zitzaien lau industria zentroren kasuan, jardueraren parte bat berrantolatu zen eta Norberaren Babeserako Ekipoak egiten hasi ziren, Lantegi Batuak-en ohiko bezeroen eta beste berri batzuen beharrizanei erantzuteko.\nOinarrizko zerbitzuetako langileak\nEra berean, erakunde publikoentzako eta oinarrizko zerbitzuak eskaintzen dituzten bezeroentzako garbiketa- eta lorezaintza-zerbitzua ematen jarraitu zuen, hala nola egoitzak, pertsona nagusientzako etxez etxeko janari-banaketa edota laguntza-produktuak eskaintzen dituzten erakundeentzako.\nHorrela izanik, bereziki garrantzitsua izan da pertsona nagusien eta desgaitasuna duten pertsonen egoitzetan lan egiten dutenen egitekoa. Garrantzia bikoitza izan du beren lanak: Lantegi Batuak-en jarduera mantentzea eta egoera babesgabeenean egon diren kolektiboei arreta ematea.\nEgokitzeko gaitasun eta malgutasun horri esker, ekonomia sozialeko erakunde honek 71,3 milioi euroko fakturazioa lortu zuen 2020an, aurreko ekitaldiaren oso antzekoa. Autofinantzaketa bolumena % 80koa izan zen. Urtean zehar zerbitzu eta multiteknologia eskaintza zabaltzen jarraitu zuen. Horri esker, 150 bezero berri lortu ziren.\nKrisiaren hilabete kritikoenetan, Zerbitzu Okupazionala, prestakuntza ikastaroak eta orientazio eta hautaketa zerbitzua urrunetik eman ziren, neurri handi batean, on line plataformen bidez.\nAurrez aurreko Zerbitzu Okupazionala bertan behera geratu zenez, plataforma bat jarri zen martxan Lantegi Batuak-en webgunearen bidez, laguntza soziolaboral guztiak urrunetik ematen jarraitu ahal izateko.\nPlataforma horien garapena aurrerapauso handia izaten ari da erakundearen digitalizazio prozesuan, eta kudeaketa eraginkorragoa izaten ari da, aurrez aurreko eta urruneko prestakuntzaren arteko eredu osagarri bati esker.\nBestalde, Lantegi Batuak-ek badauka enplegagarritasuna sustatzeko prestakuntza programa bat, Lan Eskola, eta horren barruan enplegura bideratutako oinarrizko prestakuntza profesionalerako zazpi ikastaro eman ziren; garbiketa, lorezaintza, administrazio zerbitzu, muntaketa elektriko, fabrikazio mekaniko edota ekipo elektriko eta elektronikoen mantentze-lanerako. Prestakuntza hori jaso dutenak desgaitasuna duten eta langabezian dauden pertsonak izan dira, batez ere.


Puigdemonten kontrako euroagindua aztertzeko saioa abenduaren 16ra atzeratu du Belgikak | Mundua | Berria\nPuigdemonten kontrako euroagindua aztertzeko saioa abenduaren 16ra atzeratu du Belgikak\nKataluniako presidente kargugabetuak adierazi du Belgikako epaileen esku jarriko duela bere burua, "era independentean" ebatz dezaten.\nCarles Puigdemont Kataluniako presidente kargugabetua, gaur, Bruselako epaitegiaren atarian. STEPHANIE LECOCQ/EFE\nBelgikako Justiziak aintzat hartu du Carles Puigdemont Kataluniako presidente kargugabetuak egin duen eskaria. Espainiako Auzitegi Gorenak haren kontra eman duen euroagindua aztertzeko saioa abenduaren 16ra atzeratuko du. Puigdemont 09:00ak inguruan agertu da epailearen aurrera. Epaitegitik irten denean, adierazpenak egin dizkie atarian bildu diren hedabideei. Azaldu duenez, abenduaren 16an Belgikako epaileen esku jarriko du bere burua beste behin ere, horiek "era independentean" ebatz dezaten Espainiak igorritako euroaginduaren gainean.\nBelgikako Fiskaltzak Espainiako Auzitegi Gorenaren jarrera babestu du, eta Puigdemont estraditatzearen alde agertu da, sedizioagatik eta diru publikoaren erabilera bidegabearengatik. Hala ere, Puigdemonten defentsak adierazi du fiskalaren jarrera aldatu egin daitekeela prozesua garatu ahala. Prozesu luzea espero dute oraindik, epailearen erabakiari helegitea aurkezteko aukera izango delako.\nPuigdemont epailearen aurrean zen bitartean, Espainiako Gobernuak oharra bidali dio Belgikari, Carmen Calvo jarduneko presidenteordearen ahotik. Onda Cero irratian egin dioten elkarrizketa batean, Calvok adierazi du gobernuak ez lukeela ulertuko Belgikak Puigdemont ez estraditatzea, eta hala gertatuko balitz neurriak hartuko dituztela.\nKataluniako presidente ohiak Belgikako Justiziaren aurrean aurkeztu zuen bere burua joan den urriaren 17an, Espainiako Auzitegi Gorenak bere kontrako euroagindua eman eta egun gutxira. Epailearen aurrean deklaratu ostean, Poliziaren zaintzapean pasatu zuen gaua, eta ondoren aske gelditu zen, bermerik gabe eta epailearen baimenarekin herrialdetik irteteko aukerarekin.\nLehen bista horretan, epaileak ondorioztatu zuen Puigdemontek ez duela immunitate parlamentariorik, eta, beraz, prozedimenduak aurrera egin behar duela.\nEspainiako Auzitegi Goreneko instrukzio epaile Pablo Llarena hirugarrenez saiatuko da Puigdemont Espainiaratzen, euroagindu baten bidez. Oraingoan, lehenengo bietan ez bezala, sedizioa eta diru erabilera publikoa leporatu dizkio, matxinada delituaren akusazioa albo batera utzita. Hau da, Manuel Marchena Goreneko epaileak Kataluniako erreferendumaren auzian emandako zigor epaiak jasotzen dituen delitu berak hartu ditu oinarri. Belgikak baztertu egin zuen Llarenaren lehen euroagindua, eta Alemaniak ere erabaki bera hartu zuen bigarrenez ahalegindu zenean.\nGonzalo Boyek konfiantza agertu du Belgikako Justiziarengan, eta estradizioa baztertuko duela uste du. Llarenak euroagindua hirugarrenez aktibatu zuenean, Boyek nabarmendu zuen sedizio delitua "era ez demokratikoan" dagoela konfiguratuta Espainiako legedian. Diru publikoaren erabilera bidegabeari dagokionez, berriz, azaldu du Belgikako Zigor Kodearen arabera nahitaezkoa dela "aberaste bat" izan dela frogatzea.


Gabonak – Hitzak eta Hotsak\nZure burua ezagutu: Gabonetako testa\n1. Nor da abenduaren 24ko gauean etxeetan sartzen den gizon potoloa ikatza eta opariak banatzeko?\na) Olentzero, jakina.\nb) Santa Klaus, miraquepreguntar…\nc) Gure etxean paperik gabeko etorkinak sartzen dira bakarrik baimenik gabe.\n2. Zein apaingarri erabiltzen duzu zure etxea atontzeko?\na) Eguzkilorea jartzen dut beti etxeko atean.\nb) Zuhaitza, bolatxo gorriak, Santaklausa, Belena, eta txinatarren dendetan eros daitekeen edozein pitokeria.\nc) Apaingarriak? Francoren erretratuari txanotxo gorria janzten diogu, eta nahiko da.\n3. Zein da zure Gabon Kantarik gustukoena?\na) “Hator, Hator” eta “Oi Bethleem” artean zalantzan nago.\nb) “Noche de Paz” edo “Holly Night”, bertsio originalean.\nc) “La Marimorena”, Lola Floresek kantatua, ahal bada.\n4. Gabonetan inspiratuta dauden filmen artean, zein hautatuko zenuke?\na) ETBren aspaldiko “Olentzaro” film labur musikala, Gontzal Mendibilek kantatzen zuen hura.\nb) “El Grinch”. Jim Carrey agertzen zen horretan, ezta?\nc) Orain ez dut gogoratzen, baina seguru nago Pajaresek eta Estesok baten bat egin zutela.\n5. Gabonei buruz irakurri duzun liburu edo pasarterik onena?\na) Kixmiren jaiotza, dudipez\nb) “Cuento de Navidad”, Charles Dickensena.\nc) “La Biblia”. AlabadoseaelSeñor.\n6. Zer dira zuretzat Erregeak?\na) Espainol galantak.\nb) Opari gehiago ekartzen dizkidaten pertsonaia maitakorrak.\nc) Hirugarren Errepublikatik salbu uzten gaituztenak.\n7. Zelan ospatzen duzu abenduaren 31?\na) Mendira igotzen naiz, normalean Gorbeiara.\nb) Egun osoa ematen dut gaueko afaria prestatzen, eta gero xanpaina edaten dut. Baina ez gehiegi, lar tontotzen nau-eta.\nc) Normaltasuna ekarri duen lehendakariaren hitzaldia jarriko dut, eta gero Erregearena ikusiko dut berriro, urtero grabatzen dut.\n8. Zer opari eskatu duzu Gabonetarako?\na) Gabriel Arestiren antologia.\nb) Bakea munduan, eta bueno… iPad bat. Hori garestiegia bada, Lady Gagaren diskarekin poz-pozik geratuko naiz.\nc) Barbie Legionaria.\n9. Zer edaten duzu Gabonetako afari, bazkari eta bestelako otorduetan?\na) TxakoliNa eta patxarana.\nb) Xanpaina edo cava, dena delakoa, Freixenet hori.\nc) Jerezeko ardoa, eta batzuetan gazpatxoa, kalefakzioa topera jartzen dugulako eta freskagarritxo bat hartzeko.\n10. Zer da Gabonetan faltan botatzen duzuna?\na) Durangoko Azoka urtarrilaren 6 arte luzatzea.\nb) Elurra, umeek atez ate Gabon kantak abestea… pelikuletan ikusten dudana.\nc) Libertinaje gehiegi dago, duela 50 urte ez zen hori gertatzen.\nA erantzun gehiago: zure alboan Perurena espainol hutsa da. Garbi-garbi gordetzen dituzu euskal tradizioak, eta Aita Barandiaranen lana hedatu eta perfekzionatzeko jaioa zara. Eztulak ere euskaraz ateratzen zaizkizu.\nB erantzun gehiago: zu definitzeko badago ingelesezko hitz bat, doi-doia, “happy“. Telebista da zure gida, eta telebistako amerikanoak zure eredu. Modari jarraitzen diozu, edo ustezko modari, eta poz-pozik zabiltza hodei artean.\nC erantzun gehiago: ai amatxo! Franco hil zenetik depresioan zaude. Biblia irakurtzen duzu gauero hildakoak berpizteko pasarteren baten bila. Fatxa galanta zara, burutik oinetara, eta Espainiaren kutsurik ez duen ezer erraietatik gorroto duzu. Zure baitan Gabonetako izpiritua bilatzea alferrik da.\nOHARRA 1: ez baduzu umorez eta irribarrez irakurri sarrera hau, ez utzi iruzkinik, ez baita inor haserretzeko idatzi.\nOHARRA 2: zure burua aurreko hiru kategorietariko baten islatuta ikusi baduzu… azkar! idatzi zerbait! Topiko baten alegoria zara.\nPosted on 2010/11/23 2010/11/23 Categories Bestelakoak, Umore apur batTags autoezagutza, barreak, Gabonak, inkesta, testa, umorea3 Comments on Zure burua ezagutu: Gabonetako testa


Urretxuko Udala - Elkarrekin adostuta, kaleko garbiketa kontratua haustea onartu da\nElkarrekin adostuta, kaleko garbiketa kontratua haustea onartu da\nAtzo, asteazkena, Urretxuko Udalak egindako osoko bilkuran, kaleko garbiketa kontratuaren esleipena duen enpresa-elkartearekin haustea onartu zuen, elkarrekin adostutako erabakiaren ondorioz.\nIndarrean dagoen kontratuak urtean 334.990,70 euroko, BEZ barne, kostua du Udalarentzat, eta 2014ko ekainaren 16az geroztik URRETXU LV aldi baterako enpresa-elkarteak ematen du zerbitzua.\nAlderdi biek ikusi dute kontratatutako zerbitzuak ez duela erantzuten herriak benetan dituen beharrei, eta URRETXU LV aldi baterako enpresa-elkarteak ezin duela modu egokian eman zerbitzua; horiek izan dira kontratua hausteko arrazoi nagusiak.\nIndarrean dagoen kontratua desegitea komeni dela, eta horretarako dauden interes publikoko arrazoiak baieztatzen dituen txosten teknikoa eta batzordearen diktamena kontuan izanik, kontratuan jasotako prestazioek ez baitiete erantzuten herriaren garbiketa premiei, Udalbatzak kaleko garbiketa kontratua desegitea erabaki zuen, beti ere elkarrekin adostutako erabakiz.\nKontratua hautsi ondoren, zerbitzuaren esleipena arautuko duten pleguak idazteko tramiteari ekingo dio Udalak, eta kontratuaren esleipen berria gauzatu bitartean URRETXU LV aldi baterako enpresa-elkarteak jarraituko du kaleko garbiketa zerbitzua ematen.


Sanfermin Aldapakoaren ezpata-dantza 2018 — dantzan.eus\nHemen zaude: Hasiera › Komunitatea › Duguna - Iruñeko dantzariak › Sanfermin Aldapakoaren ezpata-dantza 2018\nAsteburu betea izan da 2018ko Sanfermin txikikoa. Larunbatean Tarragonako Santa Teklaren omenezko festetan dantzatzen aritu gara. Gauez egin dugu bueltako bidaia, nahi baino atseden gutxiago hartuz, baina goizeko 9:30etan denak ginen Duguna-zelaiko plazan txintxo-txintxo, egunari hasmenta emateko prest..\nAurtengoa istriputxoen edizioa izan da. Janzten ari ginen bitartean Martxelok zauria egin du oin-zolan kristal errari batekin. Espartina lotzeko soka ezezik, alpargataren zola ere gorriz tintatu zaio zortaka-xortaka. Talde osoa jantzi garenean, corazonisten aitzineko plazara hurbildu gara ohiko argazkia hartzera baina azken gaupaseroak oraindik han ziren iji, aja eta ujujuka, eta zolua bordel bat eginda. Ezpata hartu baino lehenago, erratza hartu dugu.\nTalde argazkia eginda, Arrotxapearuntz abiatu gara maldan beheiti. Han lagun asko zain eta solasalditxorako tartea, baina berehala gure tokia hartu behar izan dugu, tenorea heldu baita!\n11:30etan ttanko, Sanzerningo kanpai-hotsarekin bat, atera da Joseba Lorenzo Arrotxapeko zubi erdira. Iruñeko bandera xuxurlarazi du goxoki, zubiaren alde banatan pilatutako jende saldoaren ixiltasuna etenez. Ondotik, oihal berdearen azpitik pasarazi ditu dantzari guztiak. Prest gara Iruñera igotzeko!\nJoseba Lorenzo bandera-dantzarazten. Argazkia: Pablo Lasaosa\nArga ondoko erripa ospelean gora ♪♫ heldu gara Sanferminen hornazina parera. Han Leire Leza, Julen Fagoaga, Hasier Moreno eta Ainara Ranera ezpata-txikiek eman dute belauntxingoa, lehiatik bai, baina besarkadetik ere baduena.\nGose eta egarri, Aldapako kaperaruntz azkartu dugu urratsa. Han moskatela eta piper-opilak ditugu zain. Txistulariek ere eskertu dute pausa. Beti dantzarien zapasaltoaren gibeletik, haien lana goraipatu nahi izan dugu honako aldian, fokoaren erdigunera ekarriz, beste ttunttunerorik gonbidatu gabe. Oso gustura dantzatzen dugu gure txistularien doinura eta oso harro gaude haietaz! 😘\nTxistu power! Argazkia: Pablo Lasaosa\nInhar Torres zerbitzariak eskaintza egin dio Sanferminen irudiari, babestuko gaituelakoan edo. Ezpata-txikiek ere dantzatu diote belauntxingoa. Baina ez digu askorik balio izan, ezta hurrik eman ere! Goraxeago aipatu dugu istriputxoen ezpata-dantza izan dela aldi honetakoa. Mañueta karrikako ezpata gurutze batean gertatu da karanbola berria: ezpata bat beste dantzari baten alkandoraren maukan trabatu da. Ezpataren jabeak tira egin du ezpata aska dadin, baina indarraren indarrez ez du mugimendua kontrolatzerik izan eta ezpata-ukaldia jaso du sudurrean handik pasatzen zen Osel boboa. Berriz ere odol xirripa, oraingoan Oselen sudurrean beheiti. Mañuetako txurrerian artatu dute —tirita batekin, lasai— eta ziztuan bat egin du taldearekin berriz.\nArgazkia: Eduardo Santos\nHortik aurrera, ohikotik kanpoko deus (gutxi). Prozesioa amaitu eta udal plazara abiatu gara. Han ere jende saldo ederra ezpata-dantza ikusteko. Denda bateko alarma joka hasi da eta ez digu txorien txorrotxiorik entzuterik utzi. Ezpata-txikiak fin aritu dira, esan beharrik ez da. Gure egoitzarako bidea hartu dugu udal plaza gibelean utzita. Mañueta karrikako bihurgunean 'Bidadorren zubia' eginarazi digu buruzagiak, ezpata korapilo bikaina sorraraziz, beste behin ere. Desertoreak taldera biltzearekin igo dugu azken aldapa, lagunen txalo artean. Zer ederra!\nInhar-ek eta Aritz Ibañezek zerbitzariaren eta buruzagiaren arteko belauntxingoa dantzatu dute eta soka-dantzarekin eman diogu akabera gure erritual maiteari. Irudi eder mordoa utzi dizkigu egunak eta erabaki dugu kronologia alde batera utzita, horietarik berezienak erakustea jarraian:\nArgazkiak: Pablo Lasaosa\nIndarrak xahutu dituzte dantzarietako batzuek asteburuan, ederki irabazi dute ba, bazkaria. Horren ondotik, aktaren irakurketa egin du Julen Fagoagak eta 10 urtez ezpata-dantzan parte hartu izan duten txistulari eta dantzariei domina zilarrezko domina berezia eman diegu, okasioak merezi baitu. Beti aitzina!\nEzkerretik eskuinera, goiko lerroan: Miguel Angel Goikoetxea, Hasier Moreno, Joseba Lorenzo, Aritz Ibañez, Akier Perkaz, Aitor Arana, Martxelo Sotes, Iñaki Sagardoi eta Beñat Lopez. Behean: Leire Leza, Ainara Ranera, Julen Fagoaga eta Enneko Ganboa\nTarragonatik ekarritako Chartreuse botila hustu dugu, topaka eta gero bakoitzak uste izan duenerarte luzatu du ospakizuna.\nPablo Lasaosa eta Iñaki Zugastik hartutako argazki sorta ederra, hementxe ikusgai:


Nola bertan FSX bertsioa da nire ordenagailuan instalatu daiteke ezagutzen dut? FSX-SP1, SP2 edo Acceleration?\nzein bertsio FSX da zure ordenagailuan instalatutako ezagutzea, erraza da: Start FSX, eta hegaldi bat hasiko lekuan nahi duzun, nahi duzun edozein hegazkin batekin. Orain, zure pantailaren goialdean, ireki menua tabernan (ez dago irekitzeko bada) eta sakatu «Laguntza» eskuinean orrian. Hemen, sakatu «buruz» gunean. Hurrengo leihoan, zure FSX bertsio batera agertzen da:


Maiatzaren 27an bukatzen da Lehen Hezkuntzako 3. mailako azterketa polemikoaren emaitzak Eusko Jaurlaritzari jakinarazteko epea. Hezkuntza Plataformen Topaguneak jakinarazi duenez, 175 ikastetxetan planto egin diote probari eta elkarretaratzeak egiteko baliatuko dute azken eguna.\nAgurainen planto egin dute gaur: ikasgelak hutsik eta herriko plaza beteta (Ikoitz Arrese Otegi).\nHainbat ikastetxetan kontzentrazioak egiteaz gain, Hezkuntza Plataformen Topaguneak egoeraren bere irakurketa egiteko aprobetxatuko du maiatzaren 27a. "Azterketa inposatu hauei ezetz esateaz nekatuta gaude –diote– eta Euskal Herrian nahi eta behar dugun bestelako ebaluazio propioa aldarrikatuko dugu".\nGogoratuko duzuenez, ikastetxe bakoitzaren bizkar utzi du Jaurlaritzak ebaluazio diagnostikoa egiteko edo ez egiteko ardura eta horrek tentsioak sortu ditu ikastetxeetako zuzendari, irakasle eta gurasoen artean. Probaren inguruan mezu nahasiak eta informazio falta kritikatu du zenbaitek.\nIkastolen Elkartea eta Eskola Publikoko Gurasoen Elkartea, azterketen aurka\nAzterketaren kontra agertu da EHIGE eskola publikoko gurasoen elkartea (Lehen Hezkuntzako 340 bat ikastetxe publiko daude EAEn). Ikastetxe bakoitzaren esku utzi du erabakia Ikastolen Elkarteak, "proba horren beharrezkotasunik" ez dutela ikusten adierazi ostean (LHko 55 bat ikastola daude EAEn). Kristau-eskolen kasuan, "printzipioz ez dugu probaren ez alde ez kontra egiten, ikastetxe bakoitzak erabaki dezala; gu beti legearekin gaude, legeak esaten duena konplitzearen alde" (EAEn 133 kristau-eskola ari dira Derrigorrezko Hezkuntzan).\nCristina Uriarte Hezkuntza sailburuak azpimarratu du "ikasleek dituzten konpetentziak neurtzeko" azterketa dela. Steilas irakasleen sindikatuko kideei ordea, "susmagarri" zaie "LOMCEk eskatzen duen adin berberetan planteatzea" azterketa hauek. Hezkuntza Plataformen Topaguneak 10 arrazoi eman ditu probari uko egiteko, hala nola euren esanetan "testuingurua kontuan hartzen ez duten proba estandarizatuak" direla, "instrumentalak diren ikasgaiak soilik ebaluatzen" dituela, "ikastetxeak probak prestatu eta gainditzeko akademia bihurtzeko arrisku handia" dagoela, "ikastetxeen sailkapena" ahalbidetzen dela eta Hezkuntza Plataforman Topagunean ebaluazio jarraiaren eta ikastetxearen hobekuntza helburu duen barne-ebaluazioaren alde daudela.\nKanal hauetan artxibatua: Heziberri 2020 | Desobedientzia zibila | LOMCE legea\nHeziberri 2020 kanaletik interesatuko zaizu...\n2013an abiatu zuen Eusko Jaurlaritzak Heziberri 2020 plana, sarritan hauspotu duen erronka anbiziotsuarekin: EAErako hezkuntza lege berria sortzea. Baina iritsi da 2020a, eta ez dago legerik; are gehiago, Hezkuntza Sailak apenas aurkeztu duen zirriborro bat legebiltzarrean,... [+]\nHartzen dituen erabakiek eragileen kontsentsua dutela agertzea gustuko du Jaurlaritzak, baina Hezkuntza Sailak bi proiektu atzera bota behar izan ditu epe laburrean, jasotako kritikengatik: Herenegun programa eta eskola-jantokietarako proposamena. EAErako Hezkuntza Legeak ere... [+]


Blogintza eta Sustatu, CS taillarrera! — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Blogintza eta Sustatu, CS taillarrera!\nBlogintza eta Sustatu, CS taillarrera!\nLeire Narbaiza 2009/07/08 06:00\nGaur bertan, arratsaldian Codesyntasen izango dogu ditxosozko taillar hori.\nEgixa esan, ez dakitt ze eginten dodan izena emonda, halako geek guztien artia. Baina, egixa esateko, ez dakitt ezetz esaten; gitxiago ostian afari-meriendia badago. Tautik aitzen ez badot be, atxakixa perfektua da aspaldiko lagunekin alkartzeko, saltsan ibiltzeko (ez jata bape gustatzen :-)),......Nere motiborik potentiena, ostera betse bat da: Patxi Trapero in person ezagutzia. Nerbiosa nago, ez pentsa. Batek gitxittan ezagutzen dittu-eta bere idoluak! Ai!!!!\nBeste alde batetik, kezka bat dakat. Zelan jaun bihar da jantzitta holako ebento batera? Neri erkutsi zesten zelan juan ezkontzetara, lanera, udalekuetara, mendira, txikiteatzera....baina blogari geek kuadrilla batengana ziber-espaziuaz berba egittera? Ez, gure amamak iñoiz ez leuke holako ebentorik aurreikusiko, sekula santan be ez.\nZe itxura hartu bihar dot? Intelektualana? Pastazko antiojo fashion barrixak jantzitta, ala lentillekin? baiña, beste alde batetik, geekak ez dakez granuak eta ulia koipetsua? Orduan ez dot burua garbittuko? Burua garbittu barik? Ez, horraittiokan! Eta marimoni juaten banaiz? Oso marimoni be ezingo naiz juan, luk kasual samarra topau biharko dot. Penia dakat, uda danez ezingo dot nere pashmina zoragarrixetako bat jantzi eta danak inpaktauta laga....Gaiñera, beste faktore bat: eguraldixa. Dabilkigu eguraldi zoro hau be ez da egokixena, pasa dan astian sargori, oinguan fresko....udako txamarra bat erosi bihar dot danakin konbinauko dabena, baltza, edo gris argixa. Baiña topauko dot? Ez dot iñungo eskaparatetan ikusi holakori. Rebajak dira, aprobetxau bihar da. Jo, gatxa da..........Parkatu, harixa galdu dot. Orduan bixar zer?\nBetikua, azken momentuan erabgiko dot, biharretik buelta. Zertan nabil, gaiñera, geek hórrek, ixa danak, gizonekuak dira, eta bardin jakue kamiseta baltza, alkondara loreduna, ala takoidun zapatak janzten badittut. Eskotia eruan ezkerok, orduan bai igarriko zebela. Baiña hori ez dago nere kezken artian....\nBixar, bixarkuak. Hau aurrerapena baiño ez da. Jarraittuko dau, halan da be.\netiketak: metabloga, moda, uda, Kalamuatik, Txargainenen, arropak


Mahasgintzaren bueltan elkargunea osatu dute hagan | Reportajes | 7K\nMaria Mendizabal Eguneratua:\nUztaren azken egunean, hainbat tabernaren eta Hagako trenaren burdinbidearen ondo-ondoan, zaleak johanniter motako azken mahats mordoak jasotzen ari dira. Riesling motakoaren antzekoa da barietate hau, zitriko ukituduna, garratz puntuarekin.\nErabateko isiltasunean –gainetik igarotzen den trenaren zaratak baino ez du eteten hura– hamar bat mahats biltzaileek fruituak jaso eta txukun pilatzen dituzte hiriko mahastian udazkeneko eguzki gozotan epel-epel, hiriko burrunbatik urrun. Bertatik bistaratzen den irudiak ez du zerikusirik burua makurtu eta ikusten denarekin; naturaren berde eta marroietatik, hiriaren grisetara.\nTycho Vermeulen aditua da nekazaritza ekonomian, baratzezaintzan eta ureztatze sistemetan eta, horrez gain, ardogintzaren zale amorratua da. Irakasle lanetan zebilen lehen, enologiari guztiz emana dago orain, ordea. 2013an De Haagse Stadswijngaard proiektua jarri zuen abian, ardoa maite duten herritarrak mahastien inguruan elkartu eta eztabaidatu zezaten.\nHiriaren burrunbatik at. Urtebete lehenago hasi zen hiriko Udalarekin hitz egiten proiektuaz eta bidean batu zitzaion Marcen van Dam. Nolabait nekazaritza urbanoak aukera berriak sortzen dituela jarri nahi zuten agerian, baztertuta eta erabat zapuztuta zegoen eremu batean zaindu behar den zerbait jar daitekeela erakutsi. Azken batean, hiriaren erdigunean kokatuta egonagatik, hiriaren burrunbatik ihes egiteko aukera eskaintzen die bertaratuei.\n2013an jarri zuten martxan proiektua eta urtebete beranduago mahatsak aldatu zituzten ordura arte erabat utzita zegoen hiriko lursail batean. Iaz dastatu ahal izan zuten lehenbiziko aldiz eurek egindako ardoa eta bizitako esperientzia hori zabaldu asmoz, proiektuaren antolaketa era goitik behera aldatzea erabaki zuten. Hala, bi lagunek abiatu eta sortutako proiektua herriari zabaldu zitzaion.\nEgun, mila metro karratu ditu sailak eta bertan aldatuak dauden 650 mahats landareak berrogei bat zalek zaintzen dituzte, bakoitzak bere sailtxoaren ardura bere gain hartuta. «Deigarria da Hagako erdigunean ardogintza negozio bat izatea», adierazi du Maria Josek, hiriko mahasti hau lehenbiziko aldiz bisitatu duenean. «Hasieran ez nuen sinesten, baina aire librean egotea gustatzen zait, nire eskuekin zerbait egitea eta lorategian lan egitea ere bai, eta hau lorategian aritzearen parekoa da», azaldu du proiektua oso gustukoa duela nabarmenduz.\nAukeran du hari batzea; izan ere, egitasmo honetan parte hartzeko modu ugari daude: badira 195 euroko kuota ordaindu eta hamar landareko mahasti txikiaren zaintza bere gain hartzen duten herritarrak. Urtean zehar mahastian egin beharreko lanak ezagutzen dituzte: neguko inausketa, udako inausketa, hostokatzea eta, noski, uzta bera. Badira ordea, mahastia zaintzen baino ardogintzan trebatu nahi duten herritarrak eta 105 euroren truke haiei ere zabaltzen zaie proiektua. Hala, mahatsak ardo bilakatzeko prozesuan parte hartzeko aukera dute hainbat hilabetetan zehar bost egunetako saioan. Mahatsak zaindu bai, baino ardorik egiten aritu nahi ez duenarentzat berriz, prozesu guztia profesionalen esku uzteko aukera ere eskaintzen dute.\nIaz 600 litro ardo ekoitzi zituzten, eta aurten hori gainditzea espero dute kooperatiban. Fruta zaporea duen ardo txuria egiten dute johanniter motako mahatsarekin; tanino fineko ardo beltza rondo motakoekin; eta gorputz handiko gorria souvignier mahatsarekin.\n«Kantitatea eta kalitatea onak dira, beraz, pozik dagoen enologoa naiz orain», dio Vermeulenek. Kalitateak, bere esanetan, zerikusi handia du mahastiaren kokapenarekin, hirian «beti gradu batzuk gehiago» egiten dituelako, eta lantzeko aukeratu dituzten mahats motekin ere bai; izan ere, Holandako klima hotzera egokitu daitezkeen erresistentzia handiko landareen alde egin dute apustua beti. Arazorik handiena lurrarekin dutela dio proiektuaren bultzatzaileak. «Lurra ondo zaindu behar dugu, gure kontra dagoelako» eta horregatik hura «aberasteko ongarritze sistema propioa» garatu dute, besteak beste, simaurra erabilita. Ardo berria lantzen dute beti, euren esanetan, hain dira ikusmin handikoak parte hartzaileak, non ontzeko betarik ere ez baitzaie ematen ardoei. Izan ere, egiten dituzten bilkura eta eztabaida talde gehienak mahaiaren bueltan eta ardo botilaren inguruan ospatzen dituzte, ezin beste modu batera izan.\nArdoa aitzakia. Hirian badira gune berde ugari, baina ezagunagoa da haizeak gogor jotzen duen hondartzengatik edota bertan lekua hartua duten eta milaka atzerriko langile hartzen dituen instituzioengatik. Halako ezaugarriak dituen hiriaren erdian eta kostatik hamar kilometrora egoteak ez ezik, komunitate proiektua hau benetan deigarri egiten duena haren inguruan sortutako mugimendua da. Azken batean, mahastia proiektuaren funtsa bada ere, aitzakia ere bada proiektuak oinarrian duen beste helburua erdiesteko; izan ere, De Haagse Stadswijngaard-en azken jomuga inguruko herritarrak elkartzeko eta esperientziak partekatzeko gune bat izatea da.\nBide horretan, mahastiaren bueltan elkartzen diren herritarrek zuzenean ardogintzarekin ez beste eremu batzuekin erlazionatutako ekintzak antolatzen dituzte, besteak beste, haragiz edota arrozez betetako mahats orriak prestatzen ikasteko.\nZentzu honetan, proiektuarekin harago joateko asmoa dute. Alabaina, barrutian kanpotik etorritako herritar ugari bizi dira, batez ere, turkiar eta marokoarrak. «Eurek harreman historikoa dute mahastiekin eta mahats orriekin egiten den sukaldaritzarekin, beraz gauza horiek bertaratu gaitzakete eurengana», aitortu du Vermeulenek. Mahastiak komunitate horiengana iristeko bide izan daitezen formula berriak aztertzen ari dira, beraz.\nGomazko bota horiak hanketan eta inausteko guraizeak eskuan ari da lanean Pieter Bakens. Bere hitzetan, proiektua ardoa maite duten beste pertsona batzuk ezagutzeko aukera bat da, «proiektu kulturaniztun eder bat izateaz gainera».\nMahasgintza berria da Herbehereetan, baina apurka ari da marka sortzen bertan ere. Estatuko estatistika bulegoaren arabera, 90 ekoizlek 160 bat hektarea lursail landatuak dituzte dagoeneko mahatsondoekin. Euren helburua ez da, Hagako proiektu honen arduradunen esanetan, diru irabazirik lortzea. «Hirira dakarguna istorio interesgarri bat da. Zaindu egiten dugu eta edertasuna ematen diogu. Kontzeptu horretan, gainera, aurrerapausoak eman nahi ditugu», azaldu dute.\nOrain artean, ezagunagoak izan dira baratze urbanoak eta ezaguna da haiek balio handia dutela jasangarritasunaren aldetik, besteak beste, gune berdeak eraikitzen laguntzen duelako aurretik baztertuta zeuden eremuetan. Baina horrez gain, eremu publikoei izaera eta identitatea eskaintzen die eta, behar den bezala diseinatuak izan badira, gainera, inguruaren ingurumen kalitatea handitzeko ere balio dute. Hagako proiektuak badu hori, baita beste zerbait ere.


Cascante - Wikipedia, entziklopedia askea.\n(«Kaskante» orritik birbideratua)\nJosé Gómara Ruiz (PSN-PSOE)\n41° 59′ 57″ N, 1° 40′ 44″ W / 41.999166666667°N,1.6788888888889°W / 41.999166666667; -1.6788888888889Koordenatuak: 41° 59′ 57″ N, 1° 40′ 44″ W / 41.999166666667°N,1.6788888888889°W / 41.999166666667; -1.6788888888889\nCascante (Nafarroa Garaia)\n104 km Iruñera\n% 49,33 % 50,67\n% 80,28 (2011)\n% 17,14 (2013)\n% 0,68 (2010)\n% 0,0 (2011)\nK. a. 76. urtea\nCascante Nafarroako udalerria da. Nafarroako Erribera eta Tuterako merindadean kokatua, Nafarroako hiriburutik 63 kilometrora. 2014. urtean 3.888 biztanle zituen.\n1.1 Inguru naturala eta kokapena\n1.2 Klima eta landaredia\n1.3 Lor aintzira\n1.3.1 Estazio meteorologikoa\n5.1 Udal hauteskundeak\n5.2 Alkateen zerrenda\n6 Azpiegitura eta garraioak\n7.2 Jaiak eta ospakizunak\n7.2.1 Bestelako ospakizunak\n8 Ondasun nabarmenak\n9 Herri senidetuak\n10 Cascantear ezagunak\n13 Kanpo loturak\nCascantera heltzeko N-121C errepidea hartu behar da Tutera eta Tarazona bitartean. Tuteratik hamar kilometrora, eskuinerantz doan herri-errepidea kilometro batez jarraituta ailegatzen da herrira.\nCascantek, Tuterarekin egiten du muga iparraldean, Barillas, Tulebras eta Monteagudorekin ekialdean, eta Tarazonarekin hegoaldean, Espainiako Zaragozako probintzian. Lodosako ubideak herria zeharkatzen du ipar-ekialdeko norabidean. Geografikoki, iparraldean Tuterako mugan 660 metroko altuerako mendixka sare txikia dago, eta hegoaldean Queiles ibaiaren ibilbidea itsasoaren mailatik 330 metro ingurura.\nCascantek Ebro ibarreko berezko klima mediterraniar-kontinentala dauka. Urteko batez besteko tenperatura 13º eta 14º bitartekoa da, eta prezipazioak nekez izaten dira 400mm baino ugariagoak. Urteroko egun euritsuak 60 inguru izaten dira. Udak idorrak izaten dira, eta prezipitazioak irregularrak dira urte osoan zehar. Horrez gain, aldaketa termikoa nahiko handia izaten da.\nLor aintzira[aldatu | aldatu iturburu kodea]\nSakontzeko, irakurri: «Lor aintzira»\nLor aintzira Cascanteren hego-ekialdean kokatzen den aintzira da, bertan ahate eta hegazti espezie ugari bizi dira.\nUdaberri eta udazkenean antizikloia Europan sartzearekin batera, laino itxiko egunak ohikoak izaten dira Ebro ibar guztian. Landarediari dagokionez, basoak nahiko urriak dira, eta Lertxundi eta birlandaturiko (Pinus halepensis) pinuetara mugatzen da.\nEstazio meteorologikoa[aldatu | aldatu iturburu kodea]\nHerrigunearen kanpoaldean, itsasoaren mailatik 330 metrora, Espainiako Nekazaritza ministerioaren estazio meteorologikoa dago.\nCascanteko udalerrian, eneolito garaiko hiru aztarnategi daude, horietako bat Pedreñales izeneko gunean. Gaur egungo herria kokatzen den tokian, Cascantum izeneko egoitza kokatzen zen, Tarragona eta Astorgako bide erromatarraren ertzean. Erromatarren etorreran aurretik, herrixka beroi edo baskoi bat existitu zen bertan, Kaiskat izenekoa. 1970ean eginiko indusketetan, k. a. 70. urteko zoladura aberatseko etxebizitza baten aztarnak aurkitu ziren iztukaturiko hormekin.\nKristautasunaren lehen aipamena 465. urtekoa da. Ondorengo mendeetako inbasio musulmanaren datu gutxi heldu dira gaur egunera, baina Nafarroako erresumak herria birkonkistatzean ere, jatorri musulmaneko biztanle ugari bizi izan zen Cascanten. Musulmanen aztarna nabarmenetakoa, Cascanteko ureztalurraren lexikoan geratu zen.\n1119ko otsailean, Tuterako barrutiaren barnean, herri kristau bihurtu zen. Cascanteko lehen jauna Damilan izan zen, ziurrenik jatorri frantsesekoa. XV. mendetik XVII. mendera nobleziako familia ezberdinen eskuetatik igaro zen, Vianako printzeak Leringo kondeari eman zion 1446. urtean, ondoren Joanes II.ak Gaztelako bere laguntzaile bati utzi zion 1452 eta 1471 urteen artean. Azkenik, 1551. urtean, jaurerria herriak berak erosi zuen 15.000 dukaten truke.\nXII. mendearen erdialdetik gaztelua izan zuen. Udalerri moduko lehen antolakuntza 1281. urtetik izan zuen, eta 1630. urtean Espainiako erregeak eskumen gehiago eman zizkion eta azkenik 1633ko uztailaren 18an, herri izendatu zuten, erreinuko gorteetan jarlekua lortu eta Tuterako merindadetik banatzeko eskubidea lortuz. Cascanteko jatorrizko eliza Santa Maria la Alta izan zen, baina 1476an, parrokia berri bat eraikitzeko baimena lortu eta Jasokundearen eliza eraiki zen. Jatorrizko eliza Cascanteko herrigunetik urrutiegi kokatzen zen.\n1802. urtean Cascantek, errotak, lantegiak eta iturburuak zituen, eta 1850an eskola eta irakaslea eta 1920. urtean upategiak eta Guardia Zibilaren postu bat. 1916. urtean Cascantek ospitalea izan zuen, eta herriko umezurtzak eta edadeko pertsonei arreta emateko babes-etxe bi, bata San Leandrokoa 1885. uretan sortua, eta bestea Sortzez Garbikoa 1917. urtean sortua.\nCascanteko ekonomia nekazaritza eta industrian oinarritzen da. Historikoki nekazaritza izan da Cascanteko ekonomiaren ardatza, udalerriaren lurren %39,8a (3.769 hektarea inguru) herri lurrak dira, 2.736 hektarea lehorreko landaketentzako erabiltzen da, 446 hektareatan mahastiak daude, eta gainontzeko 587 hektareak animalientzako larre moduan erabiltzen dira.\nIndustriaren garapena XX. mendean gauzatu zen, nekazaritzatik eratorritako produktuen transformaziorako industriak izan ziren batez ere. XX. mendearen bigarren erdian, Tuterarekiko hurbiltasunak, bestelako industriak garatzen lagundu du.\nXX. mendean zehar Cascanteko biztanleria aski egonkor mantendu zen, beheranzko joera txiki batekin. XXI. mendearen lehen hamarkadan igoea esanguratsua izan zuen, baina oraindik 1990. urtean zuen populaziora iritsi gabe.\n2008ko erroldaren arabera, Espainiaz kanpoko 436 etorkin bizi ziren herrian, biztanleriaren %11,07a (Nafarroako batezbestekoaren gainetik).\nCascanteko alkatea Nafarroako Alderdi Sozialistako Antonio Irujo Redrado aukeratu zuten 2007ko udal hauteskundeetan. Zinegotzietan UPNrekin berdindurik geratu arren, PSNek Cascanteko Ezkerren Koalizioa (edo Coalición de Izquierdas de Cascante, CIC, ezkerrekoak) herri ekimeneko zinegotziaren botuari esker lortu zuen alkatetza.\nBaliogabeko botoak 60 izan ziren (emandako guztien %2,39a) eta zurizko 47 boto izan ziren (botoen %1,92a). Abstentzioa %19,71koa izan zen.\n2011n egoera bertsua eman zen: UPN (5 hautetsi) bozkatuena baina koporu berarekin PSNko José Gómara alkate izendatua, Cascanteko Ezkerren Koalizioak lortu zuen bakarraren botoaz.\nUdal Hauteskundeak Cascanten\n2011 2007 2003 1999 1995 1991 1987\nBotoak Zinegotziak Botoak Zinegotziak Botoak Zinegotziak Botoak Zinegotziak Botoak Zinegotziak Botoak Zinegotziak Botoak Zinegotziak\nNafar Herriaren Batasuna (UPN) %45,13 5 %42,64 5 %37,59 5 %45,06 5 %38,81 5 %40,07 5 %45,28 5\nNafarroako Alderdi Sozialista (PSN) %40,01 5 %44,03 5 %37,51 4 %42,33 5 %48 6 %47,12 6 %42,9 5\nCascanteko Ezkerren Koalizioa (CIC) %12,35 1 %11,41 1 - - - - - - - - - -\nBatzarre - - - - %11,23 1 - - - - - - - -\n(APC) - - - - %9,01 1 - - - - - - - -\nNafarroako Ezker Batua (NEB) - - - - - - %11,24 1 %4,74 0 %7,71 0 - -\n(AIC) - - - - - - - - %6,66 0 - - - -\nHerri Batasuna (HB) - - - - - - - - - - %4,03 0 %9,58 1\n2011 José Gómara Ruiz (PSN)\n2007 Antonio Irujo Redrado (PSN)\n2003 María Ángeles Otxoa (UPN)\n1999 Jesús Ascensión García Barea (PSN)\n1995 José Gómara Ruiz (PSN)\n1991 José Gómara Ruiz (PSN)\n1990 Francisco Sola (UPN)\n1987 Gregorio Moneo (PSN)\n1983 Gregorio Moneo (PSN)\n1979 Gregorio Moneo (PSN)\nUdaletxea herriko plaza nagusian dago, elizaren ondoan. Eraikinari buruzko lehen dokumentu idatzia XVI. mendekoa da. Dokumentu hortan, 1566an Juan de San Juanek burututako eraikuntza lanak aipatzen dira. Egiturak bi solairu eta ganbara dauzka, goikaldean kanpandorre barrokoa dagoelarik. Jatorrizko fatxadak hainbat aldaketa jasan ditu eraiki zenetik.\nKokagune honen aurretik, udaletxea Puerta Baja izeneko auzoan egon zen, gaur egun Juan Burgos kalea dagoen tokitik gertu. Udalak alkatea eta hamar zinegotzi ditu.\nHELBIDEA: Foruen Plaza, 1\nAlberto Elcarte autobus konpainiak Cascante Tuterarekin batzen du. Autobus lineak, honako ibilbidea egiten du:\nBarillas - Ablitas - Cascante - Murchante eta Tutera\nNafarroako gobernuak onartutako Euskararen Foru Legearen arabera Cascante eremu ez-euskalduneko udalerria da, eta hori dela eta, hizkuntza ofizial bakarra gaztelania da. 2001eko erroldaren arabera, herritarren %0,69k zekien euskaraz hitz egiten.\nCascanteko herri jaiak, ez dira data jakin batean ospatzen, iraila hasieran izaten da normalean jaien hasiera, lehen asteburuan, eta hurrengo astebururaino luzatzen dira. Jaiak, Erromeroko Ama Birjinaren omenez ospatzen dira, jaiegun nagusia jaiak hasi eta hurrengo igandean delarik. Jaiak amaitu eta hurrengo egunean herriko lagunarte guztien arteko anaitasun bazkaria antolatzen da. Ospakizunek hamar egun irauten dute.\nJatorrian, jaiak Abuztuaren 15eko Ama Birjinaren omenez antolatzen ziren, baina 1765ean irailera aldatu zituzten, abuztuan burutzen diren zerealen biltze lanak ez oztopatzeko.\nBestelako ospakizunak[aldatu | aldatu iturburu kodea]\nCabezo de la Crucetarako erromeria, maiatzeko larunbat batean ospatzen dira 1998. urteaz geroztik. Lehenago, Jasokundearen egunaren hurrengo astelehenean ospatzen zen. Erromeria antolatzen den egunean, herritarrak, hogei metroko altuera duen gurutze ikusgarriraino joaten dira, apaindutako karrozetan eta oinez. Ondoren, cascantearrak herrira bueltatzen dira, eta udalak, ondoen apainduriko karrozak saritzen ditu herriko plazan.\nMilokogi ihardunaldiak: Asteburu bat irauten dute.\nPinchorrazo: Herriko lagunarteek antolaturiko urteroko pintxo lehiaketa.\nJasokundeko Andre Mariaren eliza, XVI. mendeko eraikina da, 1939an berreraikia, elizak jasandako sute baten ostean. Jatorrizko elizatik, sarrerako portada bakarrik kontserbatzen da.\nLa victoriako eliza, estilo gotiko-errenazentistako parrokia da, Minimoen komentuaren zati izan zen XVI. mendean eraiki zenean.\nErromeroko Andre Mariaren santutegia, XVII. mende bukaerako eraikin barrokoa.\nHerri senidetuak[aldatu | aldatu iturburu kodea]\nCascante Castillon-la-Bataille herri frantsesarekin dago senideturik. Bi herrien arteko anaiartea, 1995eko apirilaren 15ean sinatu zen Frantzian, Castillon-la-Batailleko alkate M. Michel Jouano, eta Cascanteko Jose Gomara Ruiz alkateen eskutik eta urtebete beranduago, 1996ko maiatzaren 12an Cascanten.\nCascantear ezagunak[aldatu | aldatu iturburu kodea]\nMaria Tadea Verdejo y Durán (1830-1854), idazle erromantikoa, emakumeen eskubideen aldekoa.\nVicenta María López Vicuña (1847-1890), erlijiosoa, 1975ean santu izendatua.\nKike Sola (1986-), futbol aurrelaria.\nLucio Urtubia (1931-), hargin eta militante anarkista.\n↑ a b c d e f Euskal Herriari Begira Udalbiltza .\n↑ Euskaltzaindia 155. araua: Nafarroako udal izendegia .\n↑ Nafarroako Meteorologi Agentziaren webgunea.\n↑ CICren webgunea.\nWikimedia Commonsen badira fitxategi gehiago, gai hau dutenak: Cascante\n(Gaztelaniaz) Cascanteko udalaren webgunea.\n(Gaztelaniaz) Cascanteri buruzko informazioa Nafarroako gobernuaren webgunean.\nCascanteko Gurutze Altua kalea Google Street View-n.\nTuteraldeko udalerri aurkibidea\nAblitas • Arguedas • Bardeak • Barillas • Buñuel • Cabanillas • Cascante • Castejón • Cintruénigo • Corella • Cortes • Fitero\nFontellas • Fustiñana • Monteagudo • Murchante • Ribaforada • Tutera • Tulebras • Valtierra\nOrriaren azken aldaketa: 26 martxoa 2019, 11:31.


Goia, Oyarbide eta Buces, aurkezpenean. Argazkia: Donostiako Udala\nAranzadi Zientzia Elkarteak Donostiako Udalaren enkarguz egindako ikerketa batean baieztatu duenez, Polloeko hilerriko "martirien mausoleoan", matxinatuen bandoan eroritakoen omenez eraikia, gutxienez tropa faxisten aurka borrokan hil ziren 17 miliziano daude.\n1940an eraikitako mausoleoan lurperatutako beste 14 gorpu, hilobiko plakak dioenez, ikerketa fasean daude eta milizia herrikoi, komunista eta anarkistetako kideenak ere izan daitezke. Hilobiko plakak zera dio: "Beren idealak, Jainkoarenak eta Espainiarenak defendatzeagatik eraildakoen oroimenez".\nEneko Goia alkateak, Ane Oyarbide Berdintasun eta Eskubide Zibiletako zinegotziak eta Javier Buces Aranzadi Elkarteko ordezkariak aurkeztu dute aurkikuntza.\nMausoleoa udalarena da. Memoria historikoaren legea betetzen ote duenaren zalantza piztu zenean, Udalak ikerketa bat egiteko eskatu zion Aranzadi Elkarteari. Goiak azaldu duenez, "harridura" sortu du emaitzak: 1936ko uztailean tropa frankisten aurka borrokatu ziren milizianoen gorpuak daude lurperatuta.\nPlaka kenduko dute, legearen aurka doalako, eta, ondoren, taldeen ordezkariekin aztertuko da, Giza Eskubideen batzordean, ehorzketa testuinguruan jarriko duen azalpenik jarri edo zer erabaki hartu behar den, alkateak azaldu duenez.\nAranzadi Elkarteak dokumentu bat aurkitu zuen udal artxiboetan 1939ko otsailean udal frankistak bando horretan eroritakoen senideei egindako deia jasotzen zuena, gorpuzkiak Polloen eraiki behar zen mausoleora eramateko. Mausoleoko eraikuntzaren gastuak Udalak hartuko zituen bere gain.\nFaxisten bandoan eroritakoak Erorien Haranean lurperatzeko aukera zabaldu zela, 1958-1963ko dokumentuetan jasota dagoenez. Lau familiak bakarrik onartu zuten hori.\nAgindua Donostiako Udalera iritsi zenean, kanposantuko arduradunari eskatu zion nitxoetan edo taldean lurperatuta zeuden pertsonei buruzko dokumentazioa, hala nola, Polloeko "martirien mausoleoan" daudenena.\nFuntzionarioak 121 izen identifikatu zituen, eta horietatik, Aranzadi Elkarteak egiaztatu du, artxibo historikoak eta militarrak aztertu ondoren, 17 Donostiaren defentsan borrokatu ziren milizianoenak direla. Batzuk donostiarrak dira; beste batzuk, Bilbotik, Arrasatetik, Eibartik (Gipuzkoa) edo Altsasutik (Nafarroa) etorritakoak. Gehienak, komunistak eta anarkistak.\nDokumentazioaren arabera, pertsona horiek 1936ko uztailaren 25ean eta 27an lurperatu zituzten. Mausoleora 1940ko uztailean eraman zituzten. Horietako batzuk "Jainkoaren eta aberriaren alde hildakoak" bezala sailkatuta egon litezke.\nBucesek adierazi duenez, hori zentzu praktiko batengatik edo ezjakintasunagatik izan daiteke.


desgaitasuna « VGaztea bloga\nIMD, desgaitasuna duten pertsonentzako nazioarteko mugikortasun-proiektu bat\nKategoriak: Gazte Plana — Etiketak: desgaitasuna, europa, gazteak, mugikortasuna — 20 uztaila 2020 07:00\nInternational Mobility with Disabilities (IMD) Erasmus+ Youth and Sports Agentziak finantzatutako bi urteko mugikortasun inklusiboko proiektua da, 2021eko urtarrilean amaitzen dena.\nEkimen honen helburua da desgaitasunen bat duten gazteei mugikortasunari buruzko informazio eskuragarria ematea etapa guztietan. Halaber, aukera ematen die gazte-erakundeei eta sektoreko langileei atzerriko esperientzietan gaitasun desberdinak dituzten gazteek dituzten erronken berri izan dezaten.\nUKEk hainbat bazkide ditu, hala nola Irlandako Hezkuntza Inklusiboko Zentro Nazionala, Ahead, Erasmus Student Network France, Gazte Informaziorako Australiako Zentroen Sare Nazionala eta Udruga Zamisli Kroaziako elkartea, urritasunak dituzten gazteentzako kalitatezko hezkuntza sustatzen duena.\nIMD Aliantzak sektorean esperientzia duten eta desgaitasuna duten ikasleen eta gazteen inklusioa hobetzea ahalbidetuko duten materialak, baliabideak eta ikerketa-lanak bateratzeko gaitasuna duten 21 erakunde biltzen ditu.\nGainera, mugikortasunean adituak diren pertsona desgaituek, gazte-informazioko profesionalek, senideek eta zaintzaileek eta gazte-elkarteek parte hartzen dute.\nInternational Mobility with Disabilities webgunearen bidez, dauden esperientzia motei buruzko informazioa eskaintzen du, besteak beste, Europako Elkartasun Kidegoaren aukerei, boluntariotza-eremuei, Erasmus+ praktika-programei edo au pair bezalako egonaldiei, horri buruzko Erkidegoko legeriari, eska daitezkeen laguntzei eta kontratatzea komeni diren aseguruei buruzkoa.\nHorrez gain, helmuga-lekuan jartzeko aholkuak, irisgarritasunari buruzko orrietarako estekak eta mugikortasun-aukera desberdinak izan dituzten pertsonen testigantzak eskaintzen ditu.


Nola izan erakargarria: aholku eta trikimailurik onenak | Gizon dotoreak\nPertsona bakoitzak berezko ezaugarriak ditu, bakoitzaren genetikak zehazten dituena. Gogoan izan gurekin gehiago gustatzen zaigun jendea eta gu gutxiago gustuko duten beste batzuk egongo direla. Hala ere, edozein genetika izanik ere, aprobetxatu dezakegu gure armak ondo erabiltzen badakigu. Gizon askok ez dakite ondo erakargarria nola izan eta azkenean aurpegi ona edo gorputz ona xahutzen dute.\nHori dela eta, artikulu hau eskeiniko dizugu zein diren erakargarri izaten ikasteko aholku eta trikimailurik onenak.\n1 Nola izan erakargarria\n2 Gorputz ona eta umore ona izatea\n3 Erakargarria izaten ikasteko gorputzaren higienea\n4 Azken aholkuak\nIkuspegi zientifikotik ematen diren zenbait aholku daude, frogatuta baitago. Adibidez, askoz hobea da helduagoak izatea, emakume gehienak zaharragoak baitira. Emakumeak gizonezko zaharrek erakartzen dituzte independentzia ekonomikoa lortzen dutenean. Ikerketa batzuek boterearekin lotzen dute. Hori ere bizi maila altuagoa duten pertsonek hautematen dute, beraz, erakarpen maila handiagoa ere izango da. Baliteke auto garestiak edo luxuzko etxeak emakumea gehiago erakartzea.\nPolita izatea oso lagungarria izan daiteke erakargarria izaten ikasteko. Zure gorputzarekin eta duzun nortasunarekin lotuta dago. Jende gehienak aitortzen du ezaugarri atseginak dituzten gizonak erakargarriagoak direla. Eta halo efektua deitzen zaie. Horrek esan nahi du ezaugarri bakar batek balio duela norbaitek zure buruaren erretratua osatzeko. Argi dago mutil ona bazara emakumeei gehiago begiratu diezaiekezula.\nBizarra erakargarria izaten ikasteko funtsezko osagaia da. Ezustean harrapatzen ez gaituen ondorioa da. Emakumeari hainbat gizonezkoen artean aukeratzen bazaio bere gorputzari so eginez gero, ziurrenik egun anitzeko bizarrak dituztenak aukeratzean oinarrituko da. Bizarra eta aurpegiaren edertasuna izan ohi dute ardatz. Gogoan izan behar dut bizarra hazteko modu asko daudela eta badaudela beste batzuk baino erakargarriagoak.\nGorputz ona eta umore ona izatea\nGorputza landu behar duzula esan dezakezu baina ez horrenbeste. Emakumeek gizonezko gihartsuak nahiago dituzte harreman laburretarako eta gizon argalagoak epe luzerako harremanetarako. Ez dakigu gure ehiza egunetako hondar antropologikoa den edo ugalkortasunarekin eta bilakaerarekin zerikusia duen.\nUmorea ez da topiko bat. Gustuko duzun pertsona barre egiten baduzu, errazagoa da bi pertsonen arteko konexioak aurrera egitea. Emakumeentzat gizonentzat baino alderdi interesgarriagoa eta garrantzirik gabea izan ohi da. Normalean gizonezkoek umore zentzua izateko duten gaitasunaren garrantziaz gehiago jartzen dute faltan. Emakumeek barre egiten duten gizona nahiago dute.\nGizakia izatea aholku bitxia baina baliozkoa izan daiteke. Hau da, gizona sentimendurik gabeko makina bat izateaz gain, oso gogorra izan daiteke. Sentimenduei buruz hitz egitea funtsezkoa da erakargarria izaten ikasteko. Ikerketa australiar batek adimen emozionala erakusten duten gizonei buruzko informazioa eman ahal izan du. Horrek esan nahi du sentimenduak onartzen eta haiei buruz hitz egiteko gai diren gizonak errazago erakartzen dituztela. Gizon hauek emakumezkoentzat erakargarriagoak izan ohi dira.\nErakargarria izaten ikasteko gorputzaren higienea\nGorputzaren higienea eta irudia nahiko alderdi garrantzitsua da. Ona usaintzea agerikoa da, baina ez da nahikoa ezkutuko senak esnatzen dituen gorputz usaina ez baduzu. Erabil dezakezu lurrin biziak eta desodoranteak erakargarriago eta ziurago ematen zaituztenak. Normalean zure nortasunarekin bat datorren perfume edo kolonia bat bilatzen saiatu behar duzu.\nGorputz hizkuntza ere arma ona izan daiteke. Gorputz-hizkuntza zaindu eta adierazgarria izan behar duzu, zure buruarekin konfiantza duzula erakutsiz. Orokorrean, norbere buruarekiko konfiantzazko elkarrizketak oinarritzen dituzten pertsonak gorputz-hizkuntzak ere abantaila irabazten du ligatzean. Emakumeek besorik ez duten edo zerbaitetara iristea bezalako jarrera zabalak nahiago dituzte. Ez zenuke besoak gurutzatu behar, ez baita zerbait distiratsua eta ematen du ez duzula elkarrizketarik hasi nahi.\nPositiboa eta konfiantza izatea denon nortasunaren parte da. Badago konfiantza gutxiago duen jendea eta hain positiboa ez den beste bat. Hala ere, emakumeek askotan aukeratzen dituzte nork beren buruarengan konfiantza handiagoa dute eta positiboagoak dira egoera gogorragoetan. Zure alde positiboa baduzu eta ahalduntzen baduzu eta zure lorpenekin harro bazaude, puntu gehiago irabaziko dituzu.\nIkerketa askotan ateratako ondorioetako batek erakusten du solidarioa izatea erakargarri izaten ikasteko arma bikaina izan daitekeela. Gizonek zein emakumeek iraupen luzeko harremanetarako gehien estimatzen duten ezaugarrietako bat jendearekiko elkartasuna izatea da.\nArropa girotua izan daiteke. Arropa gorriak deigarriagoak izan daitezke guztiz arrakastatsuak ez diren arren. Emakume bakoitzaren gustuak desberdinak izan daitezkeelako gertatzen da. Maskota izanez gero, bidearen zerbait egin dezakezu. Eta zakar gisa hautematen diren gizakiak gehien humanizatzen dituen ezaugarrietako bat zure bizitzan maskotak egotea da. Zuretzako onena atera dezakete, zure alderik xamurrena eta maitasuna berez. Horrek guztiak emakumezkoekin puntuak lortzen ditu.\nEz dira hain erabilgarriak, baina zurekin zauden pertsonaren arabera nahiko deigarria izan daiteke. Horietako bat muturreko kirolak praktikatzen ari da. Muturreko kirolek emakumeak erakartzen dituzte, arriskua oso ondo kudea dezakezula hautematen baitute. Dena bizitza pertsonaletik estrapolatzen da.\nAzkenik, erakutsi zure orbainak. Bizikletan erori zinenetik kokotsan orbaina baduzu ere, horri buruzko istorioa kontatzea eta tonu xelebre samarra erabiltzea zure buruaz barre egiteko modu oso deigarria izan daiteke. Normalean harreman askotan osasuntsua izaten da.\nEspero dut informazio honekin erakargarria izateko moduari buruz gehiago jakitea.\nArtikuluaren bide osoa: Gizon dotoreak » Egokitu » Bikotea eta Sexua » Nola izan erakargarria


Kolorezko Altzairu Herdoilgaitzezko Bobina\nKolore Altzairu Steel Orria\nTaldearen garapenaren historia\nFabrikako produkzio lerroa\nCCTVren azken txostenaren arabera, China Baowu Taiyuan Iron and Steel Group-ek sortutako azken "eskuz egindako altzairua" papera baino meheagoa da, ispilu itxurakoa eta oso gogorra. Lodiera 0,015 mm-koa da soilik. Altzairuzko 7 xafla pila egunkari bat da. lodiera. Txostena da ...\n1. Altzairu herdoilgaitzezko lineen ezaugarriak Altzairu herdoilgaitzezko lineak ingurumena babesteko, korrosioaren aurkako erresistentzia, iragazgaitza, urraduraren aurkako erresistentzia, urraduraren aurkako erresistentzia eta eguraldiaren erresistentzia ditu. Azalera leuna eta garbia da ispilu bat bezala. Goi-mailako dekorazioa da ...\nAltzairu herdoilgaitza herdoila ez dela esaten den arren, nahiko herdoila baino ez da. Iraunkorra eta herdoila ez dena bakarrik izan daiteke arretaz eta arretaz erabiltzen denean. Orduan, zein egoeratan erraz herdoiltzen da altzairu herdoilgaitza? Utzi ekintzaile inox kontatzen! Ingurunea nahiko hezea bada, beraz ...\nHozkailuaren panela altzairu herdoilgaitza hobea da; Altzairu herdoilgaitzezko panelen abantailak: 1. Korrosioaren aurkako erresistentzia: altzairu herdoilgaitzezko panelek ez dute herdoilduko ahulak diren alkalinoetan, hala nola airean, lurrunean eta uretan. 2. Iraunkorra: altzairu herdoilgaitzezko panelak gogortasun handia du, iraunkorra eta ez da deformatzen erraza. 3. Ederra ...\nBerriki, Munduko Altzairu Elkarteak (WSA) ekaineko altzairu gordinaren mundu mailako produkzioari buruzko datuak eman zituen. Ekainean, Munduko Altzairu Elkartearen estatistiketan jasotako 64 herrialde eta eskualdetako altzairu gordinaren ekoizpena 167,9 milioi tonakoa izan zen, urte arteko% 11,6ko hazkundea. Lehen zatian o ...\nVR Sharma Jindal Steel and Electric Power Company-ko (JSPL) zuzendari nagusiak adierazi duenez, Indiak Txina gaindituko du hurrengo urteetan eta munduko altzairu esportatzaile handiena bihurtuko da gaitasunaren hedapenaren, altzairu globalaren eskariaren eta Txinaren esportazio murrizketen testuinguruan. “...\nAltzairu herdoilgaitzezko gainazalean ispiluak leuntzeko hiru metodo\nAltzairu herdoilgaitza prozesatzeko prozesuan, batzuetan, bezeroek ispiluen tratamendua egin behar dute. Altzairu herdoilgaitzezko ispiluak tratatzeko hiru metodo nagusi daude, hau da, leunketa mekanikoa, leuntze kimikoa eta leunketa elektrokimikoa. Orain, bereiz aurkeztuko ditugu. 1. Poli mekanikoa ...\nNon dago Txinan altzairu herdoilgaitza ekoizten duen gune nagusia?\nNon dago altzairu herdoilgaitza ekoizten duen gune nagusia? 1. Wuping, Fujian Duela urte asko, Wuping Altzairu Herdoilgaitzezko Parkeak 6.000 mu-ko eraikuntza planifikatua zuen, guztira 12.000 mila milioi yuan inbertsioarekin. Altzairu herdoilgaitzezko industrian lan egitera joaten den jende asko dago. 2014an, ...\nAltzairu herdoilgaitzezko paisaia diseinatzeko funtsezko puntuak\nAltzairu herdoilgaitzezko paisaia-horma azken hamarkadetan garatu da. Altzairu herdoilgaitzen errendimendu paregabea dela eta, dekorazio arkitektonikoan maiz ikusten da. Lorategietan, parkeetan, plazetan eta beste leku batzuetan duen edertasuna eskertuko dugu. Edertasunaren eraketa ezin da egin ...\nAEBetako altzairu herdoilgaitzezko merkatuan hornidura oso eskasa da\nAEBetako altzairu herdoilgaitzezko industrian inbentarioa oso baxua da. Pandemiak eragindako beherakadaren ondoren altzairuaren erabilera azkar errebelatu zen arren, altzairuaren produkzioa motelago hasi zen eta horrek desoreka larria eragin zuen merkatuko eskaintzaren eta eskariaren artean. Erosleek jakinarazi dute hainbat mailatan ...\nEkialdeko Txinako Itsasoko Etorkizunak: kostuen laguntzaren eta produkzioaren murrizketen itxaropenen eragin bikoitza dela eta, uztaileko altzairuaren prezioak pixkanaka indartzen joango dira\nMaiatzaren erdialdetik bukaerara, politika intentsiboen eraginez, barne altzairuaren prezioak nabarmen jaitsi ziren, aurreko bi hilabeteko iraupena hilabete erdi eskasean alderantziz jarriz. Harrezkero, produkzioaren murrizketa politikek eta kontrol politikek ere altzairuaren merkatuan jokatu dute, eta altzairuaren prezioak int ...\nnire herrialdea siderurgiaren industriaren egiturazko doikuntza sustatzean oinarritzen da bost alderditatik\nBarne merkatuko eskaera handia bezalako faktoreek eraginda, nire herrialdeko altzairu gordinaren ekoizpenak hazkunde azkarra mantendu du azken urteetan. Ekainaren 17an Garapen eta Erreforma Batzorde Nazionalak ohiko prentsaurrekoa egin zuen ekainean. Meng Wei, Garapen Nazionaleko bozeramailea ...\nFoshanen 101 proiektu garrantzitsu, besteak beste Lihe-k urteko 100.000 tona altzairu herdoilgaitzezko produktuen ekoizpena, bigarren hiruhilekoan hasi ziren\nEkainaren 28an, 2021eko bigarren hiruhilekoan proiektu garrantzitsuen hasiera intentsiboa egin zen Guangdong probintzian. Sukurtsal gisa, aldi berean, Foshan-ek ekitaldi aitzindaria egin zuen Shunde Di-ko Philips Water Health Smart Appliances Smart Fabric Appliances Base de Fabricación Inteligente de Basa proiektuaren gunean ...\nWorld Steel Association-ek "World Steel Statistics 2021" txostena kaleratu du\nMunduko Altzairu Elkarteak kaleratu berri duen "2021erako Munduko Altzairuaren Estatistikak" erakusten du altzairu gordinaren ekoizpen globala 2020an 1.878 mila milioi tonakoa dela, urte arteko% 0,5eko hazkundea eta altzairu gordinaren ekoizpenaren urteko hazkunde tasa konposatua 2015etik aurrera. 2020ra arte% 3,0 da. Per ...\nAltzairu herdoilgaitzezko industria parkeko estolderia arazteko planta\nEkainaren 21ean Altzairu Herdoilgaitza Industrialdean jakin zenez, urteetako eraikuntza bizien ondoren, parkeko saneamendu araztegi berriaren lehen fasea amaitu eta entsegu operazio eta martxan jartzeko fasean sartu zen. Parkeko ekoizpena eta etxeko estolderia ...\nISSF: Altzairu herdoilgaitza azken 70 urteetan hazkunde potentzial gehien izan duen metala da\nAltzairu Herdoilgaitzaren Nazioarteko Foroak (ISSF) maiatzaren 27an kaleratutako "Altzairu Herdoilgaitzaren Estatistikak" eskuliburuaren 2021eko edizioak erakusten du 1950etik 2020ra bitartean altzairu herdoilgaitzezko altzairu gordinaren mundu mailako produkzioa gutxi gorabehera milioi tona izatetik 50,892 milioi tona izatera igaro zela. a c ...\nAEBek ilunabarraren aurkako lehen azterketa bikoitzari ekiten dio korrosioaren aurkako altzairuzko plaken inguruan\n2021eko ekainaren 1ean, AEBetako Merkataritza Sailak iragarki bat argitaratu zuen, korrosioaren aurkako altzairuzko produktuak (Korrosioaren aurkako Altzairuzko Produktuak) India, Italia, Txina, Hego Korea eta Taiwan. Korrosioaren aurkako altzairua ...\nISSFk espero du altzairu herdoilgaitzezko eskari globala% 9,0 eta% 10,0 haztea 2021ean\nTim Collins Nazioarteko Altzairu Herdoilgaitzerako Foroko (ISSF) idazkari nagusiak esan du 2020an altzairu herdoilgaitzezko kontsumo globala% 2 murriztuko dela urte artean, baina eskualdeen arteko desberdintasun handiak daudela. Txinako kontsumo orokorra% 6,5 handitu zen, eta gainerako herrialdeetan kontsumoa ...\nAltzairuzko bost enpresa nagusien lehen hiruhilekoan transkripzioak kaleratu dira\nAnmi Steel-en bidalketen bolumena% 6,5 handitu zen hiruhileko artean Maiatzaren 6an, ArcelorMittalek (aurrerantzean Ami izenekoa) hiruhileko finantza txostena argitaratu zuen. 2021eko lehen hiruhilekoan, Anmi altzairu gordinaren bidalketak 16,5 milioi tonara iritsi ziren, hiruhileko arteko 6 hazkundea ...\nOutokumpu: altzairu herdoilgaitzezko industrian garapen iraunkorrerako erreferentzia\nOutokumpu-k altzairu herdoilgaitzezko industriaren garapen iraunkorrerako erreferente bihurtu nahi du, ingurumeneko helburu zorrotzagoak lortzeko konpromisoa hartu du eta ingurumen eta gizarte kudeaketako (ESG) aholkularitza batzorde bat sortu du. Outokumpuk bere garapen iraunkorraren estrategia eguneratu du, ...\nJISCOko altzairu herdoilgaitzezko antibacterialen I + G taldeak Gansu Youth-eko maiatzaren laugarren domina irabazi zuen\nDuela egun batzuk, Gansu Probintziak Maiatzaren Laugarren Mugimenduaren Goraipamen Konferentziaren 102. Urteurrena gogoratu zuen eta "Herria indartzeko Alderdiaren Gazte Borroka" Gaia Gorri Taldekako Erakusketa ospatu zen, eredu bikainak eta ereduetako ordezkariak goraipatzeko ...\nIndiako pandemia larrialdian dago, Jindal Stainless Odisha landarearen oxigenoa ematen hasi zen\nNew Delhin, apirilaren 27an, Jindal Stainless Steel Co., Ltd.-k (JSL) asteartean esan zuen Odisheko fabrikatik oxigeno likidoa hornitzen hasi zela pneumonia koronario berria zuten gaixoak tratatzeko mediku-instalazioetara. Jindal Steel Steel Company-k ohar batean adierazi zuen: "The Jindal S. ...\nAltzairu herdoilgaitzezko produktuak nola mantendu\nEkonomiaren garapena dela eta, jendeak altzairu herdoilgaitzezko produktuekin lotura estua izan du eguneroko bizitzan, baina jende askok ez daki askorik altzairu herdoilezinaren errendimenduaz, eta oker uste du altzairu herdoilgaitza ez dela inoiz herdoilduko. Herdoilgaitzen oxidazio maila ...\nTxinako 5. Metalurgia Taldeak irabazi zuen Masteel iparraldeko barrutian koke labearen eraikuntza kontratatzeko proiektu orokorraren eskaintza\nApirilaren 16an, Txina 5. zenbakiko Metalurgia Taldeak Maanshan Iron & Steel Co., Ltd.-ko kokearen labea eraikitzeko eta instalatzeko eskaintza atalean kokapenetik kanpoko berrikuntza eta berritze proiektuaren eskaintza irabazi zuen. Proiektua Maanshan Iron and Steel North District, Ma'a ...\n123456 Hurrengoa> >> Page 1 / 6\n21 / F, 1. blokea, Jinchang Metal Merkataritza Nazioarteko Merkatua, Chencun, Shunde, Foshan, Guangdong, Txina\n© Copyright - 2010-2017: Eskubide guztiak erreserbatuta. Power Byhongwangstainless.com